Азамат Абдураимов: “Қандай бўлмасин, олий лигада қолишимиз шарт” / CHAMPIONAT.asia\nАзамат Абдураимов: “Қандай бўлмасин, олий лигада қолишимиз шарт”\n22 май 22:17\nБу йил “Андижон” жамоасининг ташкил этилганига роппа-роса 50 йил тўлади. Шу ярим аср вақт мобайнида жамоа шарафли йўлни босиб ўтди.\nБу йил “Андижон” жамоасининг ташкил этилганига роппа-роса 50 йил тўлади. Шу ярим аср вақт мобайнида жамоа шарафли йўлни босиб ўтди. Мустақил чемпионатимиз йўлга қўйилганидан буён андижонликлар асосан кучлилар сафида, гоҳида эса 1-лигада ўйнашди. Ўтган йили “Андижон” 1-лигада 2-ўрин эгаллаб, элитага қайтди. Аммо ортда қолган 8та тур учрашувларидан кейин жамоанинг турнир жадвалидаги ҳолатига ҳавас қилиб бўлмайди. Ҳа, клубнинг юбилейи нишонланадиган йил унинг сўнгги поғоналарда бориши яхши эмас. Биз “Навбаҳор”га қарши учрашувдан сўнг “Андижон” бош мураббийи Азамат Абдураимов билан учрашиб, клубдаги омадсизликлар сабаблари ва бугунги ҳолат юзасидан суҳбатлашдик.\n- Азамат ака, жамоангиз ишлари тобора орқага кетяпти. Бунинг аниқ сабаби борми?\n- Клуб раҳбарлари, ҳомийларимиз бугунги вазиятдан яхши хабардорлар ва буни тўғри тушунишяпти. Ўзи ҳамиша қуйи лигадан чиққан жамоага биринчи мавсум осон кечмаган. Шуни инобатга олган ҳолда, мавсум аввалида клуб олдига олий лигада қолиш вазифаси қўйилганди. Лекин уйдаги ўйинларни бу даражада омадсиз ўтказишимизни кутмагандим. “Локомотив” ва “Пахтакор”га чемпионат, “Насаф”га кубок ўйинида ютқазганимизни тушуниш мумкиндир. Чунки улар ҳақиқатан ҳам, бугунги кунда “Андижон”дан сезиларли даражада кучлилар. Буни ҳеч ким инкор этолмайди. Лекин “Машъал” ва “Динамо”дан ўз мухлисларимиз кўз ўнгида енгилганимизни ҳеч нарса билан оқлолмаймиз. Айнан шу икки ўйинда бой берилган 6 очко туфайли бугунги кунда турнир жадвалининг қуйи поғоналарида юрибмиз. Энди йўқотилган очколарни жой-жойига қўйишимиз керак. Биринчи давранинг ўзида вазиятни ижобий томонга ўзгартиришга ҳаракат қиламиз. Давралар оралиғида эса таркиб масаласида жиддий бош қотирмасак бўлмайди. Ҳозирнинг ўзида украиналик легионерга жавоб бериб юбордик. Маҳаллий ўйинчидан умуман фарқ қилмаганидан кейин нима кераги бор бундай легионерни? Тўғри, натижага ҳамиша бош мураббий жавоб берган. Масъулиятни зиммамдан соқит қилмоқчи эмасман. Лекин футболчилар ҳам озгина жон куйдириб ўйнашлари керак. Стадионга келаётган ишқибозлар ҳаққи-ҳурмати майдонга ёниб тушиш лозим. Ҳар бир ўйиндан олдин йигитларга бу ҳақда алоҳида гапираман.\n- Давралар оралиғида қайси чизиқларни кучайтиришни мақсад қилгансиз?\n- Дарвозабон масаласида кўнглим тўқ. Темур Ғаниев бугунги кунда Ўзбекистондаги истеъдодли посбонлардан биридир. Украина ва Арманистон клубларида катта тажриба тўплаган. Ҳа, кўп тўп қўйиб юборяпмиз, аммо бунда барча айбни Темурга ағдариш ноўрин. Ҳужумчилар ҳам чакки эмаслар. Лочин Солиев, Анвар Ражабов ва Алишер Азизовнинг имкониятларини яхши биламан. Фақат уларнинг ўзаро тушуниб ўйнаб кетишларига вақт керак. Асосий муаммомиз ҳимоя чизиғи ва ярим ҳимояда. Айрим ўйинчиларни трансферга қўямиз. Аксинча, кўз остимга олиб қўйган футболчилар билан иккинчи давра олдидан шартнома имзолаймиз. Қандай бўлмасин, олий лигада ўрнимизни сақлаб қолишимиз шарт.\n- Жамоангиз ўринбосарлари орасида ўзларини кўрсатишаётган ва олий лигага тортадиган ёш истеъдодлар йўқми?\n- Афсуски, ҳозир бундай футболчи кўринмаяпти. Сабаби, ўринбосарларимизнинг асосий таркибидан жой олган 10 нафар футболчини 1-лигада қатнашаётган “УзДонгЖу” клубини шакллантириш учун бердик. Бу фарм-клубимиз ҳисобланади. Асосий таркиб билан шуғулланаётган ёшлар бор, лекин ҳозирги вазиятда уларга имконият беролмайман. Олий лига турнири 26та ўйиндан иборат. Шунинг деярли учдан бир қисми ортда қолди. Бор эътиборимизни кучлилар сафида қолишга қаратганмиз. Бир сўз билан айтганда, ҳозир натижа муҳим.\n- Клубнинг айни кундаги молиявий ҳолати қандай?\n- Ҳавас қиладиган даражада эмас. Камчиликлар бор. Ҳомийлар томонидан ваъда қилинган пуллар тўлиқ ўтказиб берилмади. Бош ҳомийимиз – GM борасида ҳеч қандай муаммо йўқ. У ўз вақтида молиявий томондан кўмак бериб турибди. Ўтган йилдан озгина қарздорлик бор. “Андижон”нинг 50 йиллик юбилейи нишонланадиган мавсум бундай ҳолатга тушишимиз яхши эмас. Лоақал, сметада кўрсатилган маблағни етказиб беришса эди. Ўйлайманки, давралар оралиғидаги танаффус чоғи вазият ижобий томонга ўзгаради.\n- Миллий чемпионатимизнинг ортда қолган 8та турини ўзингиз учун сарҳисоб қилиб кўрдингизми? Чемпионатимизда ўзгариш борми?\n- Шахсан менга етакчи клубларимиз – “Пахтакор”, “Локомотив” ва “Насаф” кўрсатаётган ўйин сифати маъқул келди. “Бунёдкор” билан ҳали ўйнамадик. Шу боис бу жамоа ҳақида фикр билдиришга қийналаман. ОЧЛда қатнашгани сабаб, миллий чемпионатга етарлича эътибор қаратолмаган кўринади. Қолган жамоаларда эса савия деярли бир хил. Кимгадир баҳорги ёмғир ва лойли майдонда омад кулиб, қимматли очколарни жамғариб олди. Кейин клублар мир маромда ўйин кўрсатишмаяпти. Масалан, “Динамо” сафарда ғалаба қозоняпти, лекин ўз уйидаги 3та ўйинда кетма-кет мағлубиятга учради. Мана, “Нефтчи” биринчи ғалабасини қўлга киритди. “Бухоро”дан ўйин бўйича устун келдик. Демак, шу ўртамиёна клублардан катта фарқимиз йўқ. Аммо баъзида омад етишмаяпти. Мавсум аввалидаги учрашувларда сўнгги дақиқаларда тўп ўтказиб юбордик. Демак, бу борада ҳам ишлашимиз керак. Қолаверса, ўтган йили биринчи лигада ўйнаган футболчиларимиз элита футболига мослашиб кетолмаяптилар. Умуман, маҳорат, тажриба ва хоҳишни таъминлай олсак, ҳаммаси яхши бўлиши керак.\n- Футболчилар орасида гуруҳбозлик йўқми?\n- Шукрки, бундай ҳолат сезилмаяпти. Биз бу борада футболчилар ва клуб раҳбарияти иштирокида йиғилиш ўтказганимизда ҳам гаплашдик. Агар ҳамма ягона мақсад йўлида жипслашиб, бир ёқадан бош чиқарса, натижага эришилади, албатта. “Навбаҳор” билан ўтган дербида ҳам йигитлар қўйиб юборилган биринчи голдан кейин “ўчиб” қолишди. Тажрибали футболчилар бундай ҳолга тушмасдилар. Кейин кетма-кет яна икки бор дарвозамиздан тўп олиб чиқдик. Энди бизни 23 май куни “Насаф”га қарши ўйин кутиб турибди. Шу учрашувга жиддий ҳозирлик кўришимиз керак. Ўйлайманки, ўзимиз учун ижобий натижа қайд эта оламиз.


Судьяларнинг таъкидлашича, жинсий алоқа билан шуғулланувчилар ижтимоий стигманинг оғирлигига дучор бўлишади, жамият томонидан нафратланадилар, шунингдек, полиция зўравонлигига дуч келишади.\nУлар полиция ходимларига фоҳишаларнинг ҳуқуқларини ёдда тутиш, уларни маънавий ва жисмоний зўравонликка дучор қилмаслик, ҳар қандай жинсий фаолиятга мажбурламасликни буюрди. Судьялар, агар катталар розилиги билан жинсий алоқада бўлса, полиция жиноий иш очмаслиги кераклигига эътибор қаратди.\nБундан ташқари, полиция уларнинг жиноят ёки бошқа ҳуқуқбузарлик ҳақидаги шикоятларини эътиборсиз қолдирмаслиги керак. Жинсий зўравонлик қурбони бўлган ҳар қандай фоҳиша дарҳол тиббий ёрдам олиши керак, деди суд.\nШу билан бирга, ҳайъат болаларни онасидан фақат фоҳишалик билан шуғуллангани учун ҳеч ким ажрата олмаслигини таъкидлади. Бу қоида вояга етмаган шахс фоҳишахонада яшаса ҳам, лекин уларнинг фаолиятида иштирок этмаса ҳам амал қилади.\nСуд қарорига кўра, ҳибсга олиш, рейдлар ва қутқарувлар пайтида оммавий ахборот воситалари қурбонлар ёки айбланаётган фоҳишаларнинг шахсини ошкор қилмаслиги керак. Медиа Кенгаши телевизион каналларда жинсий алоқа билан шуғулланувчиларнинг шахсини ошкор этувчи фотосуратларни кўрсатишни тақиқлаши керак.\nҲиндистонда фоҳишалик қонуний ҳисобланади.\nКиритилди: 11:20 28.05.2022. Ўқилди: 12152 марта. Фикрлар сони: 30 та.


Тошкентда фоҳишалик билан шуғулланаётган қизлар қўлга олинди - EFFECT.UZ\nТошкентда фоҳишалик билан шуғулланаётган қизлар қўлга олинди\n. 18:32 | 19.08.2020\nТошкентда фоҳишалик билан шуғулланаётган қизлар қўлга олинди. Бу ҳақда ЗўрТВ хабар қилди.\nҲуқуқ тартибот органи ходими қизларнинг телефон рақамига қўнғироқ қилиб, ўзини мижоз сифатида таништириб, нархларини келишиб олди. Қизлар эса 450 минг сўмга хизмат кўрсатишларини айтди. Улар Юнусобод туманида айтилган манзилга келганда эса ходим томонидан қўлга олинди.\nҚизлар ходимга келишишни, масалани уларнинг фойдасига ҳал қилишни таклиф қилди. Лекин, уларнинг урунишлари муваффақиятли бўлмади. Қизларнинг иши судга оширилди.\nЎзбекистон Новосибирскка қарийб 200 тонна олма экспорт қилди\nРасман! «Барселона» янги бош мураббийни эълон қилди\nТошкентда ЙПХ ходимларига «протокол» тузилди


«Ўзбекистон модернизация ва демократлаштириш йўлидан бормоқда» - Народное Слово\n«Ўзбекистон модернизация ва демократлаштириш йўлидан бормоқда»\nИлгари хабар берилганидек, халқаро экспертлар уюшмаларининг вакиллари ҳам Ўзбекистон Республикаси Президенти Ислом Каримовнинг мамлакатимизни 2013 йилда ижтимоий-иқтисодий ривожлантириш якунлари ва 2014 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг мажлисидаги маърузаси юзасидан ўз фикр-мулоҳазаларини билдирмоқда.\nЭнн Де Пап,\nГент университети ректори (Бельгия), профессор:\n— 2013 йили Ўзбекистон ижобий натижаларни қўлга киритгани у сўнгги йиллар давомида иқтисодий жиҳатдан кучли давлат қуриш ҳамда дунёнинг тараққий топган мамлакатлари қаторидан жой олиш йўлида ҳаётга татбиқ этган чора-тадбирларнинг тўғри эканлигини яққол тасдиқлайди.\nТаълим соҳасида амалга оширилаётган ислоҳотлар ва ўсиб келаётган ёш авлод масалаларига қаратилаётган эътибор Ўзбекистоннинг бундан кейинги тараққиётига ҳам мустаҳкам асос бўлиб хизмат қилади. Республиканинг таълим жабҳасида қўлга киритган муваффақиятларидан хабардор бўлганим ҳолда шуни айта оламанки, Ўзбекистон олий ўқув юртлари жиҳозланиш даражаси жиҳатидан Европа олий таълим муассасалари билан рақобатлаша олади.\nУниверситетимиз Ўзбекистон олий ўқув юртлари билан ўзаро ҳамкорликни ривожлантиришдан манфаатдордир. Ўзим ҳам турли соҳаларда юқори малакали мутахассисларни биргаликда тайёрлаш ишига баҳоли қудрат ҳисса қўшишга тайёрман.\nэксперт, Брюссель эркин университетининг фахрий профессори:\n— Ўзбекистонда ҳам иқтисодий жиҳатдан, ҳам замонавий технологиялар ривожи нуқтаи назаридан катта салоҳият бор.\nМустақиллик йилларида Ўзбекистон ўз ривожланиш йўлини аниқ белгилаб олган мамлакат сифатида халқаро муносабатларнинг тенг ҳуқуқли субъектига айланди. Ижтимоий-иқтисодий ва сиёсий соҳаларда муваффақиятли қарорларнинг қабул қилиниши, энг аввало, олдинга қўйилган мақсадларга эришишда мавжуд имкониятлар тўғри ҳисобга олинганининг самарасидир.\nПрезидент Ислом Каримов етакчилигида узоқни кўзлаган ички ва ташқи сиёсат юритилмоқда. Бугун мамлакат ишлаб чиқаришни модернизациялаш ва жамиятни янада демократлаштириш йўлидан бораётир. Ўзбекистон фаол равишда миллий саноатни ривожлантираяпти, ўз бюджетининг салмоқли қисмини таълим тизими, илм-фан ва соғлиқни сақлаш соҳаларининг тараққиёти учун йўналтирмоқда.


Бир савдогар донишманд ҳузурига келиб, ўзининг оғир аҳволидан шикоят қилди: “Шаҳарда менга рақобатчи пайдо бўлди. Моллари хилма-хил, нархи арзон. Мижозларим мени тарк этишяпти. Бу аҳволда касодга учрашим мумкин. Эй донишманд, маслаҳат бер...” Донишманд ғамгин савдогарга диққат билан боқиб, сўради:\n- “Отни суғоргани дарёга олиб борсанг, у сув ичишдан аввал ер тепиниб пишқиради. Бунинг сабабини биласанми?”\n- “Менинг бошимдаги мушкул савдоларга онгсиз отнинг нима алоқаси бор?!”\n- “Эҳ, дўстим, Яратганнинг неъматлари ҳаммага етишини англамаган ўша онгсиз от аслида – сенсан! Сув олдида ер тепинаётган отга ўхшаб, тасаввурингдаги рақобатчини қўрқитишга, ҳайдашга уриняпсан. Пул ва бойлик ҳаммага етади. Бор, ишингни ҳалол ва виждонан бажаравер. Топган-тутганинг ва ризқинг Аллоҳнинг сенга инояти. Уни ҳеч ким ўзгартира олмайди. Рақобатчиларинг – сувдаги аксинг кабидир”.\nБ.Хайдаровнинг "Инсоннома" китобидан\nДругие материалы в этой категории: « Бахтли яшаш омили\tНишонга урилган гаплар: “Бир инсоннинг қандайлигини билмоқчи бўлсанг, унга кўп пул ёки мансаб бериб кўр” »


'Cувдан фойдаланишда тарихий анъаналар ҳисобга олиниши керак' - BBC O'zbek\n'Cувдан фойдаланишда тарихий анъаналар ҳисобга олиниши керак'\n20 июн куни Эфиопия Нил дарёсида йирик тўғон қуриш режасини ҳимоя қилиб чиққан. Бу ҳақда Эфиопия ҳукумати Жанубий Судан пойтахти Жубада Нил сувлари тақсимотига бағишланган минтақавий музокаралардан олдин эълон қилган.\nБир ҳафта муқаддам Эфиопия сувдан фойдаланиш ҳақида XIX асрда имзоланган битимни бекор қилиш билан Миср ҳукумати ғазабини қўзғатган эди.\nМиср сув тўғонининг қурилиши сув таъминотининг озайишига олиб келади, деган хавотирда.\nБи-би-си билан суҳбатда Эфиопиянинг Лондондаги элчиси Берҳану Кабебе Нил дарёсидан фойдаланиш ҳақидаги битим имзоланган пайтда Эфиопия ҳеч қандай рол ўйнамаганини айтган. Аммо унинг ишонишича, сув омбори Ҳабашистон ва қўшни давлатларга электр етказиб бериш билан барча томонларга фойда келтиради.\n"Нил сувининг 86 фоизга яқини Эфиопиядан келади. Ўзининг жўғрофий ерлашуви туфайли Ҳабашистон ундан қишлоқ хўжалигидан фойдалана олмайди. Сувдан фақат электр энергияси ишлаб чиқаришда фойдаланиш мумкин", дейди Эфиопия элчиси.\nЭфиопия билан Миср ўртасидаги баҳс Ўзбекистоннинг қўшнилари Тожикистон ва Қирғизистон билан сўнгги йилларда кузатилаётган тортишувларга ўхшаб кетади.\nАмударё ва Сирдарё оқимлари бошланиши жойларида сув омборлари қуриш режалари Ўзбекистоннинг қаршилигига дуч келмоқда, иқтисоди пахтачиликка боғланган Ўзбекистон бу лойиҳалар оқибатларидан хавотир билдириб келади.\nХўш, халқаро амалиётда дарёлар туфайли мамлакатлар ўртасида келиб чиққан баҳслар қандай ҳал этилади? Би-би-си ушбу саволни тошкентлик таниқли эколог олим, академик Бек Тошмуҳамедовга берди.\nБек Тошмуҳамедов: Бу - бугунги кунда тез-тез дуч келиниб турилган муаммо. Худди шундай баҳс Туркия билан унинг қуйи оқимдаги қўшнилари ўртасида Дажла ва Фрот дарёлари устидан бормоқда. Ҳозир худди шундай баҳс Миср билан Нил дарёсининг юқори оқимида жойлашган мамлакатлар орасида кузатилаяпти. Бироқ сувдан фойдаланиш ва тақсимлаш бўйича аниқ-тиниқ белгилаб берилган халқаро қонунлар мавжуд. Буларда энг аввало сувдан шу пайтгача шаклланиб улгурган анъаналарга мос равишда фойдаланилиши белгилаб қўйилган.\nБи-би-си: Халқаро амалиётда мамлакатлар ўртасида сув устидан келиб чиққан баҳснинг икки томонни ҳам қондирадиган муваффақиятли ҳал қилинганининг қандай мисоллари бор?\nБек Тошмуҳамедов: Бунга мисол қилиб Америка Қўшма Штатлари билан Мексиканинг Рио-Гранде трансчегара дарёлари сувларидан фойдаланиш келишувини келтириш мумкин.\nБу мамлакатлар икки томонга ҳам маъқул ечимни топишга муваффақ бўлганлар ва сув устидан баҳс ҳал этилган. Агар истак бўлса, ҳар доим ҳамма томонни қониқтирадиган ечим йўлини топиш мумкин.\nБи-би-си: Шу кеча-кундузда Эфиопиянинг Нилда тўғон қуриш режаси Мисрни ғазаблантирмоқда, ҳатто уруш пўписалари ҳам янгради. Сувдан фойдаланиш бўйича халқаро битимлар мавжудлигига қарамасдан, мамлакатлар бу баҳсни куч қўллаб ҳал қилишни афзал кўраётганлари нимани англатади?\nБек Тошмуҳамедов: Трансчегара дарёларининг сувларини қайта тақсимлаш масалалари тез-тез кўтарилиб туради. Лекин сиз ҳозир Нил бошидаги мамлакатларнинг ҳар бирининг тўғон қуриб, сувни ўзига олишини тасаввур қилинг! Бу мамлакатларнинг сони эса кўп. Унда Нил умуман Мисргача етиб келмаслиги ҳам мумкин. Ахир Миср сўнгги 5000 йил давомида фақат Нил дарёси мавжудлиги учун яшаб келган. Буни Ўзбекистон мисолида ҳам айтсак бўлади. Марказий Осиёдаги қадимги тамаддунлар айнан Амударё ва Сирдарё соҳилларида яратилган ва бу тамаддунларнинг ватани бўлган ҳозирги Ўзбекистон минтақадаги деҳқончиликнинг маркази бўлиб келган. Асрлар давомида Амударё ва Сирдарё Ўзбекистон ерларини суғориб келган. Бундай ғазабнок муносабат билдирилаётганининг сабаби, тарихий анъаналар инобатга олинмаётганидир. Шунинг учун сувдан фойдаланишда асрлар мобайнида шаклланиб келган тарихий анъаналар ҳисобга олиниши керак. Мисрликларни Нилдан, Ўзбекистонликларни Амударё ва Сирдарёдан мосуво қилмаслик керак. Бу масалалар анча мураккаб. Лекин уларни музокаралар столи атрофида ҳал қилиш лозим.\nБи-би-си: Бироқ Эфиопия ва Тожикистон энергетика тақчиллигига дуч келаётганларини айтишади. Эфиопия ҳам, Тожикистон ҳам тўғон қуришса, бу қуйи оқимга салбий таъсир қилмаслигини, ишлаб чиқарилган электр энергияси билан ўзларининг ва қўшниларнинг эҳтиёжларини қондира оладиган бўлишларини айтишади...\nБек Тошмуҳамедов: Гап шундаки, ҳали Шўролар Иттифоқи даврида Сирдарё ва Амударёда нима учун йирик гидроиншоотларни қуришга қарор қилинган? Чунки қуйи оқимдаги деҳқончилик учун, далаларни суғориш мақсадида ГЭСларни қуришга қарор қилинган. Бу иншоотлар асосан ирригация мақсадини кўзлаб барпо этилган. Сув омборлари ҳам, тўғонлар ҳам ирригация режимида ишлатишга мослаб қурилган. Ҳозир эса бу иншоотларни ирригация эмас, энергетик режимда ишлатмоқдалар. Янги қурмоқчи бўлаётган ГЭСларини ҳам энергетик режимда ишлатмоқчилар. Бу дегани, қишда сув омборидаги сув оқизиб юборилиб электр энергияси ишлаб чиқарилади, деганидир. Ўзбекистон бунга қарши эмас. Лекин улар Ўзбекистонга ёз пайти, экинларни суғориш мавсумида сув керак бўлишини унутмасликлари керак. Иқтисодиёти, қишлоқ хўжалиги суғоришга боғлиқ бўлган мамлакат юқори оқимдаги мамлакат олдига ўзининг бундай талабини қўйишга ҳақли. Ва бундай талаб қонуний ҳисобланади.


Google Pixel 6 GeekBench'да тест топширди - Terabayt.Uz\nWindows 11 tizimiga fevral oyida bir nechta muhim yangi xususiyatlar qo‘shiladi\nGalaxy S22 modeli 25 vatt, S22+ hamda S22 Ultra modellari esa 45 vattda quvvat oladi\niOS 15.4 beta'da endi niqob taqqan holda ham Face ID'dan foydalanish mumkin\niPhone 13 dizaynidagi 83 dollarlik smartfon qizg‘in muhokamalarga sabab bo‘ldi\nYouTube Shorts tez orada TikTok kabi maxsus ovoz berish funksiyasiga ega bo‘ladi\nDunyodagi eng qimmat brend nomi ma’lum bo‘ldi\nRedmi Note 11 hamda Note 11S smartfonlari taqdim etildi\nWindows operatsion tizimida endi Play Store'dan o‘yinlar yuklab olish mumkin\nGoogle Pixel 6 GeekBench'да тест топширди\nРасмий тақдимотдан бир неча кун олдин Google Pixel 6 смартфони биринчи марта машҳур GeekBench дастурида синовдан ўтказилди.\nЎҚИНГ: Google Pixel 6 смартфонининг тақдим этилиш санаси ҳамда нархи аниқ бўлиди\nҚурима Tensor чипига эга бўлган биринчи Google смартфони ҳисобланади. Google маълумотларига кўра, Pixel 6 серияси компаниянинг аввалги смартфонларидан анча унумдорроқ бўлади. GeekBench ушбу қурилма Mali G78 GPU га эга эканлигини кўрсатиб берди.\nСмартфон бир ядроли тестда 1027 балл, кўп ядроли тестда эса 2706 баллни қўлга киритди.\nБир ядроли тест натижасига кўра, янги Tensor чипи Snapdragon 888'дан юқорироқ балл тўплаган бўлса, кўп ядроли тестда бироз пастроқ натижани қайд этди. Синовдаги модель 8ГБ тезкор хотира билан жиҳозланган эди.\nКуни кеча айрим манбалар Google Pixel 6 ва Pixel 6 Pro смартфонларининг дизайнини акс эттирувчи суратларини эълон қилишди. Суратлар шуни кўрсатадики, смартфонлар тирқишли селфи камерага эга бўлади. Шунингдек, Google Pixel 6'нинг рамкалари Pro моделникига қараганда қалинроқ бўлади. Ўз навбатида, Pro модели қайрима экранга ҳам эга бўлади.\nЎҚИНГ: Google эскирган операцион тизимларидан ўз сервисларини узиб қўйди\n#Geekbench #Google Pixel 6


У Зотга юзланган кимсанинг юзланиши Унинг иззатини зиёда қилмас. У Зотдан юз ўгирган кимсанинг юз ўгириши Унинг иззатига нуқсон етказмас.\nИбн Атоуллоҳ Сакандарий раҳматуллоҳи алайҳнинг ушбу ҳикматида Ҳақ субҳанаҳу ва таолонинг баркамол сифатларидан бирининг бандаларга боғлиқлиги йўқлиги, бандаларга оид сифатлар билан уларни Яратувчининг сифатлари орасидаги фарқ катта экани масаласи кўтарилмоқда.\nКўпчилигимиз Аллоҳ таолонинг баркамол сифатларини англаб етишда бир хил хатога йўл қўямиз. У ҳам бўлса, Ҳақ субҳанаҳу ва таолонинг сифатларини англашда инсоний ўлчов ва тасаввурни ишга соламиз. Бу эса бутунлай нотўғридир. Бу борадаги асосий қоида Қуръони Каримда баён қилинган. Ана ўша қоидани ҳар биримиз яхшилаб ўзлаштириб олишимиз лозим.\nАллоҳ таоло Ўз зотида, сифатида, амалларида яккаю ягонадир. Зотида, сифатида, амалларида бирор нарсага ўхшаш бўлиш нуқсонидан покдир. Аллоҳнинг зотини, сифатини ёки амалларини махлуқотининг зотига, сифатига ёки амалларига ўхшатиш гуноҳи азимдир. Аллоҳнинг зотига ўхшаш зот йўқ. Аллоҳнинг сифатига ўхшаш сифат йўқ. Аллоҳнинг исмига ўхшаш исм йўқ. Аллоҳнинг амалига ўхшаш амал йўқ. Аҳли сунна вал жамоанинг эътиқоди шудир.\nИбн Атоуллоҳ Сакандарий раҳматуллоҳи алайҳнинг ушбу ҳикматида сўз юритилаётган иззат сифатини олиб кўрайлик. Аввало, иззат сифати инсонда қандай бўлишини тасаввур қилайлик. Маълумки, инсоннинг иззати унинг ўзи аста-секин касб қиладиган маърифат, қувват, бойлик, чирой, ўзини тутиши ва яхши амалларига қараб шаклланиб боради. Шу билан бирга, бошқа одамлар билан олиб борган муомаласи, уларга нисбатан кўрсатган фаолияти орқали намоён бўлади. Одамлардан ажраб, ёлғиз яшаган одамда мазкур хислатлар намоён бўлмайди.\nШундан билиб оламизки, инсоннинг иззати у билан бирга қўшилиб туғилмайди. Аста-секин унинг уриниши орқали касб қилинади. Инсоннинг иззати унинг вужудида ўз-ўзидан пайдо бўлиб ҳам қолмайди. Балки бошқа инсонларнинг сезиши, уни улуғлаши, унга муҳтож бўлиши ва унинг аҳамиятли эканига иқрор бўлиши ила юзага келади.\nИззат сифати ҳақида ушбу зикр қилинган тушунча одамларнинг зеҳнига ўрнашиб қолгани сабабли, Ҳақ субҳанаҳу ва таолонинг иззати ҳақида сўз кетганда, Аллоҳ таолога нисбатан ҳам ўша юқорида зикр қилинган маънони хаёлга келтиришга одатланиб қолинган.\nХудди ушбу нотўғри тасаввурни тўғрилаш учун Ибн Атоуллоҳ Сакандарий раҳматуллоҳи алайҳ ушбу ҳикматни келтирган.\n«У Зотга юзланган кимсанинг юзланиши Унинг иззатини зиёда қилмас. У Зотдан юз ўгирган кимсанинг юз ўгириши Унинг иззатига нуқсон етказмас».\nИсломий ақийда асосларида қарор қилинган ва собит бўлган ҳақиқатлардан бири шуки, Аллоҳ таолонинг баркамол сифатлари У Зотнинг Ўзи каби қадимдир. Ул сифатлардан бирортаси аввал йўқ бўлиб, кейин пайдо бўлган эмас. Шундан келиб чиқиб, Ҳақ субҳанаҳу ва таолонинг иззат сифати ҳам У Зотнинг Ўзи каби қадимийдир, деймиз. Бас, шундай экан, Аллоҳ таоло одамлар мавжуд бўлишларидан олдин ҳам азиз бўлган. Ҳақ субҳанаҳу ва таоло барча махлуқотлар мавжуд бўлишидан олдин ҳам азиз бўлган. Чунки У Зот таолонинг иззати Ўз Зотидан содир бўлган. Бошқача қилиб айтганда, Аллоҳ таолонинг азизлик сифати У Зотнинг азалий сифатларидандир. Ҳақ субҳанаҳу ва таоло одамларга ўхшаб, азизлик сифатини аста-секин, замон ўтиши билан касб қилган эмас.\nҲақ субҳанаҳу ва таолонинг азизлиги У Зотнинг сомадияти – ҳар бир нарсанинг вужудга келиши, борлиққа мослашиши ва унда бардавом бўлиши У Зотнинг ёлғиз Ўзига боғлиқ эканида ва Ундан ўзгага муҳтож бўлмаслигида намоён бўлади. Бор қилинган нарсаларнинг бор қилинишидан аввал Аллоҳ таолонинг иззати мазкур нарсалар У Зот уларни бор қилмаса, бор бўла олмасликларида ва У Зот уларни тутиб турмаса, борлиқда бардавом бўлмасликларида намоён бўлади.\nҲа! Ҳақ субҳанаҳу ва таоло Ўз Зоти ила азиздир. Ўзининг азизлиги зиёда бўлишига У Зотнинг ҳожати йўқдир. У Зот баркамол сифатлар соҳиби бўлгани учун иззатига зинҳор нуқсон ҳам етмайди.\nАбу Заррдан ривоят қилинади:\n«Набий соллаллоҳу алайҳи васаллам Аллоҳ таборака ва таолодан ривоят қиладилар:\n«Эй бандаларим! Албатта, Мен Ўзимга зулмни ҳаром қилдим. Ва сизнинг орангизда ҳам уни ҳаром қилдим. Бас, бир-бирингизга зулм қилманг.\nЭй бандаларим! Сизлар кечасию кундузи хато қиласиз. Мен эса парво қилмай, гуноҳларни мағфират этаман. Бас, Менга истиғфор айтинглар, сизларни мағфират қиламан.\nЭй бандаларим! Мен таомлантиргандан бошқа барчангиз очсиз. Бас, Мендан таом сўранглар, сизларни таомлантираман. Мен кийинтиргандан бошқа барчангиз яланғочсиз. Бас, Мендан кийим сўранглар, сизни кийинтираман.\nЭй бандаларим! Агар аввалингиз ҳам, охирингиз ҳам, инсингиз ҳам, жинингиз ҳам ичингиздаги энг тақводор банданинг қалбига эга бўлса ҳам Менинг мулкимдан бирор нарсани зиёда қила олмайди. Ана ўшаларнинг ҳаммаси тўпланиб, дунёдаги энг фожир одамнинг қалбига эга бўлса ҳам Менинг мулкимдан бирор нарсани камайтирмайди.\nАгар бир жойга тўпланиб, Мендан сўрасалар, улардан ҳар бир инсонга сўраганини берсам, бу мулкимдан бирор нарсани камайтирмайди, катта бир денгизга нинани бир марта суқиб олингандек бўлади, холос.\nЭй бандаларим! Ҳамма нарса амалларингизга боғлиқ. Мен уларга қараб ҳисоб қиламан. Ким яхшилик топса, Аллоҳга шукр қилсин. Ким ундан бошқани топса, ўзидан бошқани маломат қилмасин».\nУшбу ривоятнинг аввалида зулм ҳақида сўз кетмоқда.\n«Эй бандаларим! Албатта, Мен зулмни Ўзим учун ҳаром қилдим. Ва сизнинг орангизда ҳам уни ҳаром қилдим. Бас, бир-бирингизга зулм қилманг».\nАллоҳ таоло ҳеч ҳам зулм қилмайди, чунки У Зот зулмни Ўзи учун ҳаром қилган. Аллоҳнинг ҳеч бир ишида, тақсимларида заррача зулм йўқ. Ҳаммаси фақат адолатдан иборат.\nАллоҳ таоло Ўзига зулмни ҳаром қилганидек, бандалари орасида ҳам зулмни ҳаром қилган. Шунинг учун мўмин-мусулмон бандалар бир-бирларига зинҳор зулм қилмасликлари матлубдир.\n«Эй бандаларим! Сизлар кечасию кундузи хато қиласиз. Мен эса парво қилмай, гуноҳларни мағфират этаман. Бас, Менга истиғфор айтинглар, сизларни мағфират қиламан».\nАллоҳ таоло мағфират қилишга доим тайёр экан, гуноҳларимизни тўхтамай мағфират қилиб турар экан, ушбу илоҳий марҳаматдан тўлиқ фойдаланишимиз лозим.\nБунинг учун биз, бандалардан талаб қилинадиган бирдан-бир ҳаракат – истиғфор айтиш, Аллоҳ таолодан гуноҳларимизни мағфират қилишини сўрашдир. Шундай экан, Аллоҳ таолодан ҳар доим мағфиратини сўраб туришни одат қилиб олайлик.\n«Эй бандаларим! Мен таомлантиргандан бошқа барчангиз очсиз. Бас, Мендан таом сўранглар, сизларни таомлантираман. Мен кийинтиргандан бошқа барчангиз яланғочсиз. Бас, Мендан кийим сўранглар, сизни кийинтираман».\nДемак, таом еб, қорни тўйган ҳар бир банда бу таом Аллоҳ таоло берган неъмат эканини унутмаслиги керак экан. Аллоҳ азза ва жалла бермаса, у оч қолар эди. Бу улкан ҳақиқатдир. Шунинг учун ҳам Расулуллоҳ соллаллоҳу алайҳи васаллам сиз билан бизга ҳар бир таомдан кейин Аллоҳга ҳамд айтиб, шукр қилишни буюрганлар. Бу нарсаларни Аллоҳ таоло бермаса, бошқа ҳеч кимнинг қўлидан келмайди.\nДемак, ҳамма нарса Аллоҳдан, дея эътиқод қилишимиз, кийимни ҳам, таомни ҳам фақат Аллоҳ таоло беришини билишимиз, бинобарин, кийимни ҳам, таомни ҳам фақат Аллоҳ таолодан сўрашимиз лозимлигини ҳеч қачон унутмаслигимиз керак.\n«Эй бандаларим! Агар аввалингиз ҳам, охирингиз ҳам, инсингиз ҳам, жинингиз ҳам ичингиздаги энг тақводор банданинг қалбига эга бўлса ҳам, Менинг мулкимдан бирор нарсани зиёда қила олмайди. Ана ўшаларнинг ҳаммаси тўпланиб, дунёдаги энг фожир одамнинг қалбига эга бўлса ҳам, Менинг мулкимдан бирор нарсани камайтирмайди».\nБутун дунёдаги аввалу охир ҳамма одам, инсу жин, каттасию кичиги бирлашиб, дунёдаги энг тақводор инсоннинг қалбига эга бўлиб, ибодатини қилса, Аллоҳ таолонинг мулкига заррача нарса қўшилиб қолмайди. Шунингдек, ана шу мавжудотларнинг ҳаммаси тўпланиб, гуноҳ қилса ҳам, Аллоҳ таолонинг мулкига заррача зарар етмайди.\nБандалар тақво қилишса, ўзларига яхши, гуноҳ қилишса, ўзларига ёмон бўлади. Аллоҳ азза ва жалланинг мулки бундан на зиёда ва на кам бўлади. Аллоҳ таоло бандаларининг ибодатларига ҳам муҳтож эмас, исёнларидан ҳам қўрқадиган Зот эмас.\n«Агар бир жойга тўпланиб, Мендан сўрасалар, улардан ҳар бир инсонга сўраганини берсам, бу мулкимдан бирор нарсани камайтирмайди, катта бир денгизга нинани бир марта суқиб олингандек бўлади, холос».\nАллоҳ таоло дунёдаги барча мавжудот, барча махлуқотларни бир жойга тўплаб, уларнинг ҳар бирига истаган нарсасини бериб чиқса ҳам, худди нина уммонга суқиб олинганда уни ҳўл қилган сув бу уммонни мутлақо камайтирмагандек, У Зотнинг мулки заррача камайиб қолмайди.\n«Эй бандаларим! Ҳамма нарса амалларингизга боғлиқ. Мен уларга қараб ҳисоб қиламан. Ким яхшилик топса, Аллоҳга шукр қилсин. Ким ундан бошқани топса, ўзидан бошқани маломат қилмасин».\nБас, динимиз таълимотларини ўрганиб, уларга оғишмай амал қилишга ўтайлик. Ибодат ва солиҳ амал асосий фаолиятимиз бўлсин. Яхши амалларимизни иложи борича кўпайтириш пайидан бўлиб, яхши амалдан бошқасидан йироқда бўлайлик. Яна ўзимизни ўзимиз маломат қилиб қолмайлик.\nБу улкан қудсий ҳадисдир. У биз, бандаларга улкан ҳақиқатларни баён қилиб, очиб бергандир.\nБу ҳадиси қудсий Аллоҳ субҳанаҳу ва таолога бандаликни бажо келтириб, Унинг йўлида юриш, тақводор бўлиш, истиғфор айтиш ва шу каби бошқа улуғ ишларни ўзида мужассам қилган.\nБу ҳадиси қудсий Ҳақ субҳанаҳу ва таолонинг азалдан ва бардавом азизлигини намоён қилган ҳадисдир. Бандаларнинг барчалари У Зотга муҳтожлигини таъкидлаган ҳадисдир.\nҲа! Ҳақ субҳанаҳу ва таолонинг азизлик сифати азалдан собитдир. Махлуқотлардан бирортаси мавжуд бўлмаган вақтда ҳам собит бўлгандир. Уларнинг барчаси йўқ бўлиб кетганда ҳам собит қолади.\nИстиғфор ва тавба ҳақида (1-қисм)\n«Роббингиздан мағфират сўранг. Албатта, У Ғаффорд..\nВалийлик ва муҳаббат\nВалийлик ва муҳаббат маъноси ҳақида сўрабсан. Му..\nАллоҳга етишиш (1-қисм)\nАллоҳга етишишинг У Зот ҳақидаги илмга етишишингди..\n«Бандаларни ҳисоб-китоб қилишнинг сабаби нима? Бан..


Нима учун диетада ҳам банан истеъмол қилиш керак 15-09-2021, 08:43 | Zamin.uz\n19:55 / 29.08.2021\nНима учун диетада ҳам банан истеъмол қилиш керак?\n«Африка картошкаси» деб номланувчи бананларни баъзида рациондан чиқариб юборишади. Сабаби ушбу цитрус мевада крахмалдан бошқаси йўқ, деб ўйлашади. Шунингдек, ортиқча вазндан хавотирланаётганлар банандан воз кечишга ҳаракат қилади: деярли барча диеталар бананларни истисно қилишни таклиф қилади.\nАммо айни пайтда илм-фан ушбу мевани соғлиқ учун энг фойдали ва ҳеч қандай ҳолатда, шу жумладан, парҳезда бўлганларга ҳам тавсия қилмоқда. Қуйида банан қандай касалликларнинг олдини олиши ёки даволашга ёрдам бериши ҳақида танишиб чиқиш мумкин.\nБананларда эримайдиган клетчаткалар кўп, бу қонда шакарни тартибга солишга ёрдам беради. Шундай қилиб, ҳар куни оч қоринга 250—300 грамм банан истеъмол қилган тадқиқот иштирокчиларидан бирининг уч ойдан сўнг қонидаги шакар ва холестерин миқдорининг пасайиши қайд этилди.\nБананларда калий жуда юқори: битта мевада 400 мг, кунлик эҳтиёж эса 3200 мг. Калий қон томирларидан ортиқча зўриқишни йўқотади, деворлари бўшашади, қон оқими тикланади ва қон босими пасаяди.\nХудди шу парҳез клетчаткаси қондаги қанд миқдорини назорат қилишга ёрдам беради, овқат ҳазм қилиш учун ҳам фойдалидир: у ичак ҳаракатини яхшилайди ва ич қотишини бартараф этади.\nLondon King’s College мутахассислари томонидан ўтказилган тадқиқот шуни кўрсатдики, кунига камида битта банан истеъмол қиладиган болалар астма хуружига чалиниш эҳтимоли камроқ.\nБанан таркибида мавжуд магний ва Б6 витамини хотирани ва уйқуни яхшилайди. Шифокорлар агар киши уйқусизликдан ёки тунда уйғониб кетишдан азият чекса, ётишдан бир соат олдин битта банан ейишни маслаҳат беради. Натижа бир ҳафта ичида яхшиланади.\nКрахмал миқдори юқори бўлишига қарамай, банан паст калорияли мевадир: битта мевада 90—100 калория бор. Шунингдек, очликни рағбатлантирувчи грелин гормони ишлаб чиқаришни бостиришга ёрдам беради ва мавжуд клетчаткалар узоқ вақт тўйинганлик ҳиссини беради. “Замин” янгиликларини “Telegram”да кузатиб боринг\nЯнгиликлар » Ҳаёт тарзи » Нима учун диетада ҳам банан истеъмол қилиш керак?


09:36 / 17.04.2019\nАвтомобилчиларга кундузи яқинни ёритувчи чироқларни ёки кундузги сигнал чироқларини ёқиб ҳаракатланиш мажбуриятини юклаётган ЙҲҚдаги янгиликни Norma таҳлил қилди.\nТузатишлар кучга кирган бўлса ҳам, пойтахтнинг айрим туманлари йўлларидаги вазиятнинг юзаки таҳлили автомобиль эгаларининг тахминан 1–2%и янги талабга риоя этаётганини кўрсатмоқда. Бунинг бир нечта сабаблари бор, хусусан:\n• ўзгартиришларга тайёргарлик кўрилмаган – 2018 йил 13 апрелдаги ПҚ–3666-сон қарорнинг 4-бандида талаб қилинганидек, лойиҳа дастлаб жамоатчилик муҳокамасидан ўтказилмаган эди. Бундан ташқари, ҳужжатда автоҳаваскорлар билан ахборот-тушунтириш ишларини олиб бориш учун бир муддатга «кечиктириш» (бирмунча кечроқ кучга киритиш) назарда тутилмаган;\n• афсуски, ҳар қандай жамиятда муайян даражада ҳуқуқий нигилизм ва инфантилизм мавжуд. Кўпинча бу қабул қилинаётган ҳуқуқий нормаларнинг маъносини, шунингдек уларга риоя этмасликнинг юридик ва амалдаги оқибатларини тушунмаслик оқибатида юз беради.\nБир нечта автоҳаваскорлар билан «иссиғида» суҳбатлашиб, аксарият кишилар янги қоида амал қила бошлаган бўлса ҳам, бунинг учун жарима сола олмайдилар, дея хато ўйлаётганининг гувоҳи бўлинди. Ҳозирча Маъмурий жавобгарлик тўғрисидаги кодексга ўзгартиришлар киритилмаган эмиш.\n• «анъанавий» усулда – ДЙҲХХ ходимлари томонидан постларда ёки рейдлар давомида;\n• махсус автоматлаштирилган фото ва видео қайд этиш техник воситалари ёрдамида – уларнинг функционали мунтазам равишда кенгайтирилмоқда, бу янада кўп қоидабузарликларни қамраб олиш имконини бермоқда. Демак, камераларнинг объективлари яқин орада чироғи ўчирилган автомобилларни ҳам тута бошлайди;\n• 1 июлдан арз қилувчини рағбатлантирган ҳолда, фуқаролар ва ташкилотларга тегишли автомобилларнинг видеорегистраторлари орқали ҳуқуқбузарликлар қайд этилган ёзувларни қабул қила бошлайдилар.\nЯнгилик ҳақида хато ўйлаш ярамайди: норма 10 апрелдан кучга кирган ва шу санадан эътиборан унга барча риоя этмоғи лозим. Янги қоидани бузганлик учун қонунчиликда жавобгарлик назарда тутилган ва уни қўллаш механизмлари белгиланган.\n12:46 / 22.07.2020


АҚШлик эркакка ўлган одамнинг юзи кўчириб ўтказилди\n19:50 / 30.05.2015\nАҚШлик 39 ёшли Ричард Норрисга ўлган одамнинг юзи кўчириб ўтказилди. Норрисга автоҳалокатда ҳалок бўлган 21 ёшли Жошуа Аверсанонинг юзи кўчириб ўтказилди. Бу ҳақда Metro портали хабар бермоқда.\nЮзни кўчириб ўтказиш бўйича операция 36 соат давом этди, бундан кейин мижознинг яшаб кетиши 50 фоизни ташкил қилган.\nРичард 1997 йилда ўзининг бошига беихтиёр ўқ узганда юзига шикаст етказган эди. У 30 дан ортиқ пластик жарроҳлик операцияларини бошидан ўтказган, бироқ кутилган натижага эриша олмаган. Унга ҳалок бўлган ўсмирнинг оиласи ёрдам берди. Улар ўз фарзандларининг юзини кўчириб ўтказишга рози бўлишди.\n“Биз оғир жудоликни бошимиздан ўтказган бўлсак ҳам унга ёрдам берганимиздан жуда хурсандмиз”, деб айтди ҳалок бўлган ўсмирнинг онаси.\nАёл қандайдир маънода Ричардда ўз фарзандини кўра олиши мумкинлигини қўшимча қилиб ўтган.\nБу воқеа ҳақида CTV News телеканали бир соатлик фильм суратга олди. Унда Жошуа Аверсанонинг синглигиси Ричард билан танишишга келади. Кўрсатув анонсида қиз Ричарднинг уйига киради, унинг янги юзини кўриб, унга қўлини текказиб кўришни сўрайди. “Мен бу юз ёнида ўсгандим”, дейди қиз. Фильм 31 майда АҚШда намойиш этилади.\nМаълумот учун, одамзод тарихида илк бор россиялик дастурчига бош кўчириб ўтказилади. Бу операция 2017 йилда ўтказилиши режалаштирилган. 30 ёшли россиялик орқа мушак атрофияси синдромидан азият чекади.


Oziqovqat иловасида янгиланиш чиқарилди.\nЯнгиланишлар янги хусусиятларни ўз ичига олади ва дастурларнинг ишончлилиги ва барқарорлигини яхшилайди. Илтимос иловангизни янгилаб олинг.\nСавдо тушиб кетдими?\nФойдали масалахат. — эртага савдо яхши бўлиши учун бугун эълон беришингиз керак. — эртага реклама қиламан»- деган иборани унутинг бу сизни ўсишдан тўхтатади. Эртанги кун ўз режалари билан келади. — харидорларга Сизни маҳсулотингиз бугун керак. — Сиз учун энг қимматли фурсат бу — ХОЗИР. Хозирок эълон беринг.\nАзиз дўстлар! Ўзбекистон Республикаси Мустақиллигининг 30-йиллиги барчангизга муборак бўлсин! 🌐 oziqovqat.com\nЖуда оз қолди...\nСизга қувонч билан хабар берамизки, oziqovqat.com тез кунда очилади..


067: Netflix'нинг энг оммабоп сериали «Калмар ўйини» юлдузи, супермодель Чон Хо-Ён ҳақида нималарни биламиз? - 7 Января 2022 - www.SheJoT.CoM\niphone, DewayneGap, mixchern825l, yrakismelis, kseniya-fila, satimbaeva, garciamarkes, joannace2, brandify18, martinhi4, essiedk60, rebekahxt18, mayraom3, zelmalg2, jeniferma60\nГлавная » 2022 » Январь » 7 » 067: Netflix'нинг энг оммабоп сериали «Калмар ўйини» юлдузи, супермодель Чон Хо-Ён ҳақида нималарни биламиз?\nРежиссёр Хван Дон Хёк томонидан суратга олинган «Калмар ўйини»сериали бутун дунёда машҳурликка эришган. Netflix тарихидаги энг машҳур лойиҳа компанияга 900 миллион доллар даромад келтирган. Сериалда бош роллардан бири — 067 рақамли ўйинчини ижро этган жанубий кореялик модель Хо Ён Чоннинг ижтимоий тармоқлардаги аккаунтига премьерадан икки ҳафта ўтгач 16 миллиондан ортиқ киши обуна бўлган. Шу орқали ижтимоий тармоқларда аудиторияси энг тез ўсган юлдузлар рейтингига етакчилик қилган Чон билан боғлиқ қизиқарли фактларни эътиборингизга ҳавола қиламиз.\nЧон Хо Ён модель сифатида муваффақиятга эришган\nЧон Хо Ён кинода илк бор 27 ёшида дебют рол ижро қилган. Шу билан бирга у Кореядаги мода оламида ҳам етарлича танилган. Унинг исми сайёранинг энг яхши 50 талик модели рейтингидан ва Models.com’нинг Hot List рўйхатидан ўрин олган. Bottega Veneta, Chanel, Fendi, Jacquemus ва бошқа кўплаб брендлар билан ҳамкорлик қилган моделнинг сурати дунёга машҳур журналлар муқовасида чоп этилган.\nҚолаверса, у 2017 йилда Louis Vuitton модалар уйи реклама кампаниясининг юзи бўлган. Netflix’даги муваффақиятидан кейин эса подиумлардаги муваффақияти янада ортишига шубҳа йўқ.\nУ машҳурликка «Корейсча топ модель»дан кейин эришган\nЮнг 2013 йилда «Корейсча топ модель»нинг тўртинчи мавсумида иштирок этган. Иккинчи ҳафтасида шоудан чиқиб кетиб, бешинчи мавсумда қайтган. Натижада финалчилар учталигидан ўрин олган, аммо ғалаба унга насиб қилмаган.\nУ саноатда малларанг сочлари билан машҳур\nМаҳаллий мода саноатидан у халқаро даражага 2016 йилда чиққан. Унинг муваффақиятга эришишида малларанг сочларининг ҳиссаси катта. Сериалдаги тўқ сочи табиий, аммо у дизайнерлар орасида қизғиш малларанг сочи билан машҳурликка эришган. Бу соч унинг ўзига хос услуби саналади.\nStreet style юлдузи ҳисобланади\nЧон Хо Ён нафақат подиум, балки street style’да ўзига хос кийиниш услуби билан ҳам фотосуратчиларнинг севимли моделига айланган.\nЭнг машҳур корейс хонандаси билан дўст тутинган\nМашҳур Blackpink гуруҳининг аъзоси Женни актриса билан яқин дугона. Женни «Калмар ўйини»нинг суратга олиш майдончасига Хо Ённи кўргани бориб, у билан бирга селфи тушган, ҳатто. Ушбу пост Instagram’да бир неча кун ичида 8 миллион лайк тўплаган.\nАктёр Ли Дон Хви билан учрашади\nЧон Хо-Ён бир неча йилдан буён машҳур кореялик актёр Ли Дон Хви билан учрашади. У суратга тушган «Оқсоч» фильми BAFTA мукофотига эга бўлган ва 2016 йил Канн кинофестивалида иштирок этган.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 37 | Добавил: iphone | Теги: #newsuz, #Yangilik, #Yangiliklar, #news, #habarlar, #xabarlar, #новости, #ahborot, #uznews | Рейтинг: 0.0/0


IT-маслаҳат. «Word»да бир неча сонияда мундарижа яратиш усули | Futura – ҳаммаси ахборот технологиялари, маркетинг ва стартаплар ҳақида IT-маслаҳат. «Word»да бир неча сонияда мундарижа яратиш усули – Futura – ҳаммаси ахборот технологиялари, маркетинг ва стартаплар ҳақида\nСарлавҳаларга нисбатан тўғри услуб (стиль)ларни қўлланг, дастур эса ҳаммасини автоматик тарзда бажаради. Телеграмдаги @itspecuz канали ушбу усулнинг соддалиги ва тезкорлиги билан бир қаторда, уни қўлда киритишга нисбатан яна кўплаб арзирли афзалликлари борлиги ҳақида фойдали маслаҳатлар беради.\nАгар сиз ҳужжатнинг структурасини ўзгартиришни истаб қолсангиз, мундарижани осонгина унга қайта мослаштириб олиш мумкин. Бундан ташқари сарлавҳалар ва қуйи сарлавҳалар, матннинг мос бўлимига тезкор ўтиб берувчи ҳавола (ссылка)ларга айланади.\nУшбу кўрсатма «Word Online»дан ташқари бошқа барча «Word» вариантларига тўғри келади: веб-версия автоматик мундарижани яратишга қодир эмас. Дастурнинг эски версияларида интерфейснинг баъзи элементларининг жойлашуви ва номланиши фарқ қилиши мумкин, лекин улардаги ҳаракатлар кетма-кетлиги ўзгармайди.\nСарлавҳалар учун услубларни танланг\nМатнда сарлавҳаларни жойлаштириб чиқинг ва уларга нисбатан «Заголовок N» форматида номланган форматлаш услубларини қўллаб чиқинг. Иерархияга амал қилинг. Масалан, агар энг юқори даража (уровень)даги сарлавҳаларга «Заголовок 1» услубини танлаган бўлсангиз, кейинги даражали сарлавҳаларга «Заголовок 2» услубини танланг ва ҳоказо.\nСарлавҳага услубни қўллаш учун уни дастлаб белгиланг, сўнгра ускуналар панелидаги мос услуб устига босинг. Агар панелда керакли услублар мавжуд бўлмаса, уларни Alt + Ctrl + Shift + S клавишлар комбинацияси ёрдамида очинг. Экраннинг ўнг қисмида барча услубларни ўз ичига олган қўшимча панель пайдо бўлади.\nҲужжатга мундарижани қўшинг\nСиз томонингиздан форматлаб чиқилган сарлавҳалар асосида дастур мундарижасини қўшиши учун, курсорни матннинг бошига ўтказинг ва ускуналар панелида «Ссылки» → «Оглавление» → «Автособираемое оглавление 1»ларни босинг.\nАгар мундарижанинг алоҳида саҳифада жойлашишини истасангиз, ундан олдин ва кейин узилиш (разрыв) қўшинг. Бунинг учун мундарижанинг олдидан курсорни жойлаштиринг ва «Вставка» → «Разрыв страницы» ларни босинг. Сўнгра курсорни мундарижанинг охирига ўтказиб, худди шу ҳаракатни қайтаринг.\nАгар бундан кейин сиз ҳужжатга қўшимча киритсангиз ва мундарижа эскирса, шунчаки уни янгиланг: унинг устига сичқончанинг чап тугмаси билан босинг, сўнгра «Обновить таблицу»ни босинг ва фақатгина саҳифа рақамларини ёки бутун мундарижани янгилашни танланг (ушбу ҳаракатларни мундарижанинг устига сичқончанинг ўнг тугмасини босиш ва очилган контекст менюсидан «Обновить поле» бандини танлаш орқали ҳам амалга ошириш мумкин).\nСиз мундарижанинг мос бандига сичқончанинг чап тугмасини босиш орқали матннинг керакли бўлимига тезкор ўтишингиз мумкин. Бироқ ҳаволалар ишлаши учун Ctrl клавишини ушлаб туришингиз керак бўлади.\nХоҳишингизга кўра мундарижанинг кўринишини созланг\nАгар стандарт мундарижанинг ташқи кўриниши сизни қониқтирмаса ёки барча сарлавҳаларни ўзида акс эттирмаса, сиз уни ўчириб ташлашингиз ва янги мундарижани ўз хоҳишингизга кўра созлаб олишингиз мумкин. Ушбу ҳолатда сиз «Ссылки» → «Оглавление» → «Настраиваемое оглавление»ларга босасиз.\nСозламалар ойнаси очилган пайтда, мундарижада ўзингизга керакли бўлган параметрларни кўрсатиб ўтинг. Бу ерда тўлдирувчини (бандлардаги нуқталарни) олиб ташлаш, саҳифа рақамларини беркитиш ёки жойлашувини ўзгартириш, кўриниб туриши лозим бўлган даражалар миқдорини танлаш ва уларнинг иерархиясини таҳрирлаш мумкин.\nМаслаҳатимиз: мундарижани ҳужжатдаги барча матнларни киритиб, форматлаб бўлганингиздан сўнг яратинг. Акс ҳолда мундарижани яратиб олиб, кейинчалик ҳужжатингизга яна қўшимчалар киритиб, якуний жараёнда мундарижани янгилаб олиш ёдингиздан кўтарилиб қолиши мумкин.\nУмид қиламизки, ушбу маслаҳатларимизга амал қилган ҳолда, энди ҳужжатларингиздаги мундарижаларни осон ва тез яратишга одатланасиз.


Тошкентда яна 25 беморга жавоб берилди, Ўзбекистонда шу вақтгача тузалганлар сони 2463 нафарга етди\nЎзбекистон 16:40 / 22.05.2020 3085\nТошкентдаги Вирусология илмий-текшириш институти клиникасида 22 нафар, Эпидемиология, микробиология ва юқумли касалликлар илмий-текшириш институти клиникасида 3 нафар, жами 25 нафар коронавирус инфекциясига чалинган бемор бутунлай соғайди ва реабилитацияга кузатилди.\nВирусология илмий-текшириш институти клиникасидан соғайганларнинг 12 нафари коронавирус инфекциясига чалинганлар билан мулоқот орқали касалликни юқтириб олган. Қолган 10 нафари эса чет элдан келган ва карантинга олинган. Уларда коронавирус инфекцияси аниқлангач, клиникага ётқизилган. Ҳудудлар кесимида олинса, тузалганларнинг 11 нафари Тошкент вилоятидан, 4 нафари Сурхондарё вилоятидан, 3 нафари Тошкент шаҳридан, 2 нафари Қашқадарё вилоятидан, 1 нафардан Наманган ва Фарғона вилоятларидан. Беморлардан 12 нафари эркак, 10 нафари аёллардир. Улар орасида энг ёши каттаси 65 ёшда бўлса, энг ёши кичиги 4 ёшда.\nТошкент шаҳрида шу пайтга қадар 848 нафар бемор соғайган бўлса, эндиликда уларнинг сони 873 нафарга етди.\nБугун ҳозирча 56 нафар бемор соғайиб, реабилитацияга кузатилди. Ҳозирда мамлакат бўйлаб коронавирус инфекциясидан бутунлай соғайганлар сони 2463 нафарни ташкил этмоқда.\n11:00 / 22.05.2020 52414


Ўзбекистонлик журналистлар очлик акциясини давом эттиряпти\nМалоҳат Эшонқулова ва Саодат Омонова.\nПрезидент девони олдида ўтказган очлик акциялари милиция ходимлари томонидан тўхтатилган “Ёшлар” телеканалининг собиқ журналистлари Малоҳат Эшонқулова ва Саодат Омонова очликни уйда давом эттиришга қарор қилди.\nЖурналистлар 27 июнь куни Ўзбекистон президенти девони олдига чиқиб очлик эълон қилган ва орадан 2 дақиқа ўтмай уларни фуқаролик кийимидаги милиция олиб кетган эди.\nДушанба куни Яккасарой туман фуқаролик ишлари бўйича суди Малоҳат Эшонқулова ва Саодат Омоновага маъмурий жазо тайинлади. Улар энг кам иш ҳақининг 60 баравари миқдорида жаримага тортилди.\nБироқ журналистлар очлик акциясини уйда давом эттиришга қарор қилди. Малоҳат Эшонқуловага кўра, улар бу ҳақда яна президентга, шаҳар ва туман ҳокимлигига, хавфсизлик хизматларига ва соғлиқни сақлаш идораларига расмий мактуб йўллаган:\n- Демак, биз бир нарсага амин бўлдик. Гарчи контитуциямизда зикр этилган бўлса-да, ҳукумат биносининг олдига бориб, президент қабулига киришни истаб очлик эълон қилиб туриш жиноят экан. Ҳали ҳам фикримиздан қайтганимиз йўқ. Раҳбариятнинг бизга нисбатан бундай қилган номардлиги бизнинг кучимизга куч қўшдики, руҳимизни синдиришга йўл берганимиз йўқ ва барибир мана шу барча ноҳақликларга қарши эълон қилган очлик акциямизни уйда давом эттиришга қарор қилдик. Кеча соат 7-8ларда суддан, ички ишлардан халос бўлиб уйга келдик. Ҳамон очлик акциямизни уйда давом эттирмоқдамиз,- деди Малоҳат Эшонқулова Озодлик билан суҳбатда.\nЖурналист Саодат Омонова қарийб бир йилдан буён давом этиб келаётган зиддиятлар туфайли ошқозон яраси касаллигини орттирганини айтар экан, ҳақиқатни тиклаш учун соғлиғини ҳам аямаслигини таъкидлайди:\n- Бизни душманга, халқ душманига айлантириб қўйишган. Биз ўз номимизни оқлашимиз керак. Ўтган йил 23 августдан бери бундай кучларга қарши чиқишнинг ўзи бўлмайди. Асабдан сиқилиб язва бўлиб қолганман. Очлик ўзимнинг ҳаëтимга қаттиқ хавф солишини билиб туриб ҳам охиригача боришга қарор қилдим. Чунки биз ўз номимизни оқлашимиз керак. Абдуқаҳҳор Исмоилов яна чиққан мақолалари, нималари булар ҳаммаси уюштирилган. Буларнинг барчаси бизни яна қоралашдан иборат. Улар ҳам бизни худди халқ душманидай таъқиб қилишди. Пропискадан чиқариб юборишди. Тошкентдан чиқариб юборгандай бўлишдида. Бадарға қилгандай бўлишди ўз вилоятимизга. Биз очликни давом эттирамиз. Токи бизни президент қабул қилмас экан бу акциямизни тўхтатмаймиз,- деди Саодат Омонова.\nОзодлик журналистлар билан гаплашган пайтда, улар соғликлари ёмонлашаётгани ва “тез ёрдам”га қўнғироқ қилмоқчи бўлаётганини айтишди.\nЭслатамиз, Ўзбекистон Миллий телерадиокомпаниясининг "Ёшлар" телеканалида ишлаб келган журналистлар Саодат Омонова ва Малоҳат Эшонқуловалар телевидениедаги қонунбузарликлар, маҳаллийчилик ва цензурага чек қўйилишини талаб қилиб, ўтган йили 6 декабр куни Тошкентнинг марказий майдонида пикет ўтказганидан кейин 9 декабр куни ишдан ҳайдалган эдилар.\nОзодлик журналистлар аҳволини кузатишда давом этади.


Қирғизистонлик фаоллар Атамбаевни коррупцияда айблашмоқда | Najot.org\nҚирғизистонлик фаоллар Атамбаевни коррупцияда айблашмоқда\n23.05.2018 Нажот 1 Комментарий Атамбаев,коррупцияда,фаоллар\nҚирғизистонлик фаоллар собиқ президент Алмазбек Атамбаевни коррупцияда ва мамлакат қарзининг икки баробар кўпайишида айблашмоқда. Уларнинг фикрича, бош прокуратура Атамбаевга нисбатан жиноий иш қўзғатиши лозим. Бу ҳақда матбуот анжуманда фаоллардан бири Таалайбек Жумадилов айтиб ўтди. Унинг айтишича, бош прокуратура “Коррупция” моддаси бўйича Атамбаевга нисбатан иш қўзғашга тўлиқ ҳуқуққа эга.\n“У ҳокимият тепасида бўлган вақтда ташқи қарз икки баробарга ошган. Биз давлатимизни бой бермоқдамиз. Агар чоралар кўрилмаса, унда истиқболда давлатчилигимизни йўқотамиз”, деб айтган Жумадилов.\nМатбуот анжуманнинг яна бир иштирокчиси Абдумалик Мирзаевнинг айтишича, “Қирғизистонда энг коррупциялашган давлат қурилган. Қирғизистоннинг амалдаги президенти Сооронбай Жээнбеков айтилган фактларга эътибор қаратиб, тегишли чоралар кўриши лозим”.\nTotal Views: 1801 ,\n← Трамп ва Ким Чен Ин учрашуви кейинроққа қолдирилиши мумкин\n“Исроил” ҳукумати фаластинликларга Рамазонда Қуддусга киришни тақиқлади →\nOne thought on “Қирғизистонлик фаоллар Атамбаевни коррупцияда айблашмоқда”\nАллох сен золим Атамбаевни хор килсин !!!\nБу бадбахт президент булгандан сунг жуда куп мусулмонга зулим килди !!!\nБу золим жуда куп мусулмон эркак ва аёлларни камади !!!\nБу золимни камаш керак ва молларини мусодара килиб давлатни карзларини ёпиш керак !!!\nТрамп ва Ким Чен Ин учрашуви кейинроққа қолдирилиши мумкин\nТрамп ва Ким Чен Ин учрашуви кейинроққа қолдирилиши мумкин АҚШ...


Даврон Файзиев: “Динамо” футболчилари терма жамоадан таклиф олишди, бу йигитларга мотивция беради” / CHAMPIONAT.asia\n21:10Карикатура: Англия Премьер-лигасининг 4 та жамоаси ЕЧЛда кейинги босқичга йўл олишди 0 21:07Самвел Бабаяндан сўнг "Локомотив"ни ким бошқариши маълум бўлди 3 20:45Зинедин Зидан: "Бу Чемпионлар лигаси ўйини ва обрўимиз..." 10 20:25Маурицио Сарри: "Шогирдларимдан мотивация ва жамоа менталитети шундай ўйинларда ҳеч қачон тушиб кетмаслигини сўрайман" 3 20:05Мюллер: "Бундеслигада иккита кетма-кет мағлубиятга қарамасдан, биз тўғри йўналишда одимлаётганимизни ҳис қилмоқдамиз" 0 19:45ЕЧЛ. Моуринью "Бавария"га қарши ўйин олдидан нималар деди? 6 19:20ЕЧЛ. "Динамо Загреб" клубига қарши ўйиндан олдин Гвардиола ва Гюндоган матбуот анжуманида қатнашди 2 18:50"Тоттенхэм" қишда Феллайни билан шартнома имзолашга тайёр 2 18:45"Ливерпуль"нинг 11 ўйини ёхуд оғир тақвим ҳақида 17 18:30Омар Моманидан карикатура: Фати тез орада Мессининг ўрнини эгаллайди 19 18:10"Ювентус" Виллиандан сўнг яна бир "Челси" футболчисига қизиқмоқда 4 17:45Бундеслига клуби Бельгия терма жамоаси футболчиси билан янги шартнома имзолади 0 17:21Карикатура: Дискотека ва овоз беришга ёшлик қиласан, аммо... 2 17:17Футзал. АГМК - “Навбаҳор” 6:0 1 17:17Olamsport: Боксчимиз Қозоғистонда жанг қилади, дзюдочиларимизнинг "Мастерс"даги рақиби аниқ 0\nДаврон Файзиев: “Динамо” футболчилари терма жамоадан таклиф олишди, бу йигитларга мотивция беради”\n26 май 17:25\n“Динамо” – “Қизилқум” (2-2) учрашувидан сўнг самарқандликлар бош мураббийи Даврон Файзиев матбуот анжуманида журналистлар саволларига жавоб қайтарди.\n- Бугун ҳам мухлисларга ёқадиган жанговар ўйин бўлди. Лекин мураббийлар учун жуда асабий баҳс гувоҳига айландик. «Қизилқум»да тажрибали футболчилар борлиги сабаб улар бизни хатоларимиз сабаб жазолашди. Рақибларимизнинг олдинги ўйинларини таҳлил қилиб, очиғини айтаман, «Қизилқум» бундай ўйин кўрсатишини умуман кутмагандим. Футболчиларим ирода кўрсатганларидан хурсанд бўлдим. Аммо, ҳимоя чизиғида оддий хатолар эвазига голлар ўтказиб юбордик. Бугун ҳимоячиларимиз – Ҳамроев, Ўринов, Аъламхонов, Лоқаевлар ўз даражасида ўйин кўрсатишмади. Жамоа юқорида бўлишни хоҳласа, ҳимояда «0»га ўйнашга интилиши керак. Ютишимиз шарт бўлган баҳсда очко йўқотдик. Таққослайдиган бўлсак, шу футболчиларимиз билан «Бухоро»да ҳимояда анча яхши ўйнадик.\nҚувонтираётган жиҳат биз машғулотларда пухта ўйланган комбинацияларимиз эвазига голлар ураяпмиз, аммо рақиблар оддий хатоларимиздан фойдаланишмоқда. Рақибнинг голлари ҳақида гапирадиган бўлсам, Саноев гол урган вазиятда учта ҳимоячимиз бошқа ерда юрганди. Мен ҳам ҳимоячи бўлганман ва бу ҳолатни учун қўпол хато деб биламан. Биз ўз меҳнатимиз қадрига етишимиз шарт. Рақиб футболчиси дарвозабонимизни шунчаки ўққа тутаётганида ҳимоячиларимиз бунга имконият бераётганликларини жуда қўпол хато деб ҳисоблайман.\nБиз ўтган турда илк марта Бухорода кечки пайтда, чироқлар остида ўйнагандик. Бу нарса мени хавотирга ҳам солганди, чунки биз чироқлар остида машғулот ўтказмагандик. Ҳомийларимиз “Филипс” ёритгичларини Самарқандга олиб келишган ва уларни тез орада ўрнатишади. Кейин биз ҳам ўйинларимизни кечги вақтга белгилай оламиз. Бу нафақат биз, мухлислар учун ҳам жуда қулай бўларди. Бу ишлар шахсан вилоятимиз ҳокими назоратига олинган. Яна озроқ сабр қилсак, Самарқандда ҳам ўйинлар кечки пайтда, қулай вақтда ўтарди.\nЧинданам, дарвозабонимиз Ботирали Эргашев бугун яхши ўйин кўрсатди. У иккита 100 фоизли вазиятда жамоамизни қутқарди. Дарвозабонимиз энди миллий терма жамоага чақирилган ва ўртоқлик ўйинларида бош жамоа ихтиёрида бўлади. У Туркия, КХДР, Сурияга қарши ўртоқлик ўйинларида бош жамоа сафида бўлади. Шоҳрух Абдураҳмонов эса олимпия жамоасидан чақирув олган. Жасур Азимов ва Ҳакимхон Аъламхоновлар миллий жамоанинг кенгайтирилган таркибига киритилганини айтишим мумкин. Албатта, “Динамо” футболчиларининг Ўзбекистон миллий терма жамоасидан таклиф олишлари бутун жамоага мотивация беради. Яхши ўйнашда давом этишса, улар ҳам чақирув олишларига ишонишади.


ТОВУС ҲАҚИДА ҚИЗИҚАРЛИ ФАКТЛАР… - 31 Июля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июль » 31 » ТОВУС ҲАҚИДА ҚИЗИҚАРЛИ ФАКТЛАР…\nТОВУС ҲАҚИДА ҚИЗИҚАРЛИ ФАКТЛАР…\n1. Товуснинг ватани Осиё ҳисобланади. Фақат бир туригина Африкада яшайди.\n2. Мьянмада товус расман мамлакат тимсоли сифатида эътироф этилган.\n3. Индуизмда товус илоҳий қуш сифатида қадрланади.\n4. Айрим давлатларда товус патини уйда асраш бало келтиради дея ҳисобланади.\n5. Баъзи давлатларда товус гўштидан турли таомлар тайёрлашади.\n6. Товус ҳам уча олади. Бироқ у ерда юришни кўпроқ хуш кўради.\n7. Ёши улуғ товусларнинг узунлиги бир метрдан ошади.\n8. Товус кобра илонларни ҳам бир чўқишда ўлдира олади.\n9. Товус ҳаракатланганда, патлари бир-бирига ишқаланиш натижасида ўзидан инфратовушлар таратади. Аммо бу биз одамларга эшитилмайди. Олимларнинг айтишича, товуслар худди шу товушлар орқали бир-бири билан тиллашади.\n10. Тибетдагилар ҳануз товус гўшти айрим хасталикларга шифо деб ўйлашади.\n11. Товус яқинлашиб келаётган табиий офатлар, масалан, сув тошқинлари, тўфонлар ва зилзилани олдиндан сеза олади.\n12. Зоология нуқтаи назаридан қараганда, товус товуқнинг қариндоши ҳисобланаркан.\n13. Уй шароитида товус 20 йилгача умр кўради.\n14. Товуснинг эркаги вояга етгач, ўзи учун ҳарам ташкил этади. Ҳарам уч урғочидан иборат бўлади.


Офтобга ўхшайди устоз\nПойтахтимиздаги “Янги Ўзбекистон” боғида И.М.Губкин номидаги Россия давлат нефт ва газ (МТУ) университетининг Тошкент шаҳридаги филиали томонидан “Ўқитувчи ва мураббийлар куни” кенг нишонланди.\nБайрам тадбирини филиал ижрочи директори Абдулла Магрупов табрик сўзи билан очиб, тадбирда йиғилган барча профессор-ўқитувчилар, ходимларни Ўқитувчи ва мураббийлар куни – умумхалқ байрами билан табриклади.\nТадбирда бугунги кунда олий таълим тизимида амалга оширилаётган туб ислоҳотлар, ташкил этилаётган янги олий таълим муассасалари, дунёдаги етакчи университетларнинг филиаллари ташкил этилаётганлиги, шунингдек, давлатимиз томонидан ўқитувчи-мураббийларни ҳар томонлама қўллаб-қувватлаш, уларнинг меҳнатини рағбатлантиришга қаратилаётган эътибор хусусида сўз борди.\nТадбир доирасида кўп йиллар давомида самарали меҳнати, ёш авлодга билим беришдаги фидойилиги, касбий маҳорати учун филиалнинг бир қатор профессор-ўқитувчилари, ходимлари рағбатлантирилди.\n– Байрам баҳона “Янги Ўзбекистон” боғи бўйлаб экскурсия ташкил этилди, – дейди филиалнинг 4-курс талабаси Анастасия Бабкова. – Тадбирни айнан шу боғда ташкил этилаётганлиги ҳам бежиз эмас. Бу биз, талаба-ёшларда янада кўтаринки кайфиятни уйғотди. Мажмуада буюк саркарда ва жаҳонгирлар, аллома ва мутафаккирлар сиймоларининг акс эттирилгани бизга янада фахр ва ғурур бағишлади. Юқори даражаларга эришишда, илм йўлидан юришда устознинг хизмати беқиёс. Устозларимиз офтобга ўхшайди, биз, шогирдлар унинг нурлари, илмидан беминнат баҳраманд бўламиз.\nБайрам давомида куй-қўшиқлар ижро этилди.


Янги қонун бўйича блогерларга нималар тақиқланган? - Anhor\nAnhor Все посты Янги қонун бўйича блогерларга нималар тақиқланган?\nШу йилнинг 28 август куни “Ахборотлаштириш тўғрисида”ги қонунга киритилган қўшимчаларга мувофиқ “блогер” тушунчасига тавсиф берилди ва “ҳамма эркин фойдаланиши мумкин бўлган ахборотни Интернет жаҳон ахборот тармоғида тарқатиш” тартибга солинди.\nЭнди қонунга кўра «блогер — Интернет жаҳон ахборот тармоғидаги ўз веб-сайтига ва (ёки) веб-сайт саҳифасига ҳамма эркин фойдаланиши мумкин бўлган, ижтимоий-сиёсий, ижтимоий-иқтисодий ва бошқа хусусиятга эга ахборотни жойлаштирувчи, шу жумладан ахборотдан фойдаланувчилар томонидан ушбу ахборотни муҳокама қилиш учун жойлаштирувчи жисмоний шахс» ҳисобланади.\nШунингдек, қонунда “Ҳамма эркин фойдаланиши мумкин бўлган ахборотни Интернет жаҳон ахборот тармоғида тарқатиш” ҳақидаги 12-1 модда билан ҳам тўлдирилди. Унга кўра:\n– Ўзбекистон Республикасининг мавжуд конституциявий тузумини, ҳудудий яхлитлигини зўрлик билан ўзгартиришга даъват этиш;\n– уруш, зўравонлик ва терроризмни, шунингдек диний экстремизм, сепаратизм ва фундаментализм ғояларини тарғиб қилиш;\n– миллий, ирқий, этник ёки диний адоват қўзғатувчи, шунингдек фуқароларнинг шаъни ва қадр-қимматига ёки ишчанлик обрўсига путур етказувчи, уларнинг шахсий ҳаётига аралашишга йўл қўювчи ахборотни тарқатиш;\n– гиёҳвандлик воситалари, психотроп моддалар ва прекурсорларни тарғиб қилиш;\n– қонунга мувофиқ жиноий ва бошқа жавобгарликка сабаб бўладиган бошқа ҳаракатларни содир этиш мақсадларида фойдаланилишига йўл қўймаслиги шарт.\nШу билан бирга, олдин қайд этганимиздай, қонун номақбул сайтларнинг бирор-бир “қора” рўйхатини тузишни кўзда тутмайди ва оммавий ахборотни тарқатувчи фойдаланувчилар ва шахслардан бирор-бир ариза ёзиш, рўйхатга туриш ҳаракатларини талаб этмайди.


КАТТАҚЎРҒОННИНГ ЗАБАРДАСТ ОЛИМИ ЭДИ » Фаровон юрт\nАзим Тиллаев. Бу номни нафақат каттақўрғонликлар, балки Самарқанд вилояти аҳли яхши эслайди. 1940 йилнинг 20 ноябрида Каттақўрғон шаҳрида таваллуд топган ёш Азим ўқувчилик йилларидаёқ китобга меҳр қўйди. Билимга чанқоқлиги ўрта мактабда аъло баҳоларда ўқиётганида яна ҳам намоён бўлди. Каттақўрғондаги 5-ўрта мактабни тугаллаган Азим ҳужжатларини Самарқанд Зооветаринария техникумига топширди. 1957 йилда мазкур илм даргоҳини муваффақиятли тугаллагач, Нуробод (илгариги Советобод) туманидаги Улус хўжалигида МЕҲНАТ ФАОЛИЯТИНИ бошлайди. Бу ерда устозларидан чорвачиликни ривожлантириш истиқболларини ўрганади. Ёш мутахассисга билдирилган ишонч уни Каттақўрғон, кейинчалик Иштихон туман ёшларига раҳбарлик қилишига асос бўлди. 1966 йилда Самарқанд вилоят партия комитети қишлоқ хўжалиги бўлимида ишлаш билан бирга Тошкент Олий партия мактабида, кейинчалик Москва Олий партия мактабида ўқиш билан бирга илмий ишга ҳам қўл урди. Қоракўлчиликни ривожлантириш йўлидаги меҳнатлари самараси ўлароқ, Ўзбекистоннинг қоракўл терилари Москвадаги халқ хўжалиги ютуқлари кўргазмаси (ВДНХ) орқали Европа мамлакатларига сотилди. У илмий ишини давом эттириш мақсадида Самарқанд қишлоқ хўжалиги институтида илмий ходим бўлиб ишлади. "Қишлоқда ижтимоий-иқтисодий муаммоларни ечиш" мавзусидаги илмий ишини Москва фанлар академиясида ёқлагач, иқтисод фанлари номзоди илмий даражасига эга бўлди. Олийгоҳда илмий ходим, катта илмий ходим бўлиб ишлаган даврида бир неча ўқув-услубий қўлланмалар яратди. Илмий изланишларини давом эттириб, иқтисод фанлари доктори даражасигача етган дили пок, қалби тоза, хушчақчақ, самимий ва қувноқ инсон бўлган Азим Тиллаев ҳақида кўп бора эшитган бўлсам-да, ҳамсуҳбат бўлиш насиб этмаган.\n1971 йилда республика раҳбари бўлган Шароф Рашидовнинг назарига тушган Азим Тиллаев 31 ёшида Нурота туманига раҳбар этиб тайинлангалиги ҳам ундаги ўз ишига бўлган масъулиятни виждонан бажариш, одамлар кўнглига кириш, раҳбарлик қобилиятини намоён этганлигидан далолат.\n– Собиқ иттифоқ даврида атеизм жуда авж олган вақт эди. Масжидлар колхоз дорихоналарига айлантирилган, кўплари бузилиб ҳам кетганди, – хотирлайди Нурота шаҳри бош имом хатиби Носирхон Эшон Бобо. – Азим Тиллаев 1972 йилларда “Нурота чашмаси” ёдгорлиги ва Нурота Ота зиёратгоҳи масжидини сақлаб қолинишига сабабчилардан бири бўлди. Партия қарори билан масжиднинг бир қисми музей ва кутубхонага айлатирилган. Шу ўринда айтиш жоизки, шу инсон сабаб Газгон Шоҳимардон зиёратгоҳи сақлаб қолинди.\nАзим ака ташаббуси билан 1975 йил ҳозирги шаҳар кўринишидаги Ғазғон қўрғони ташкиллаштирилди. Зукко мутахассис ўша пайтлардаёқ Ғазғон ресурслари улкан салоҳиятга эгалиги ва бу манзилда қурилиш саноатини ривожлантириш имконияти катта эканлигини билиб, кичик шаҳар кичик саноат зона, деб шу ерлик ёшлар келажагини ўйлади ва ПГТ яратиш учун астойдил хизмат қилган.\nСамарқанд вилояти Геология бошқармасидан Баҳрон Бобоқулов ҳамда Геологоразведка корхонаси геологлари Геворгянц Сергей Григорьевич саъй-ҳаракатлари самарасида Нурота Ғазғон қурилиш материаллар захираси деб топилган ва исботланганлиги Азим Тиллаевда олдиндан кўра билиш қобилияти кучлилигининг исботи. 2018–2021 йил Нуротадаги корхоналарга инвестициялар киритилиб, янги Ғазғон тумани ташкил этилди.\n– Туманда маданият-маърифатни олиб кирган инсон Азим Тиллаев бўлди, – деган эди ўшанда Иккинчи жаҳон урушининг суронли жангларида қатнашган нуроталик Муҳаммади ота Мансуров. – Ўзи бош бўлиб кинотеатр биносини қурдирди. Қурилиш (ПМК) ташкилоти тузилгач, мактаб, шифохона ҳамда туғруқхона қурилишига алоҳида эътиборини қаратди. Йўллар, кўчалар ободончилигига эътибор берди. Парк ташкил этилишидаги хизматларини алоҳида таъкидлаш лозим. Ташкилотчилик қобилияти юқори бўлган раҳбарнинг ижобий ишлари ҳақида соатлаб гапириш мумкин...\n– "Чашма" зиёратгоҳи мажмуаси музейида Азим Тиллаев ҳақида ҳикоя қилувчи манбалар сақланаётганлиги унинг туманда раҳбарлик қилган йиллари амалга оширган ибратли ишларига берилган баҳодир, – дейди ғозғонлик меҳнат фахрийси Рўзибой Жўраев. – Халқ туруш даражасини яхшилаш, истиқболли режалар асосида Нуротани обод ва кўркам ҳудудга айлантиришда хизматлари беқиёс. Ҳар бир лойиҳани амалга оширилишида халқ фикрига, хусусан, нуроний-кексалар маслаҳатига таянарди. Қишлоқ хўжалигини ривожлантириш, томорқалардан самарали фойдаланиш орқали аҳоли дастурхонини тўкин қилиш борасида илғор тажрибалардан кенг фойдаланди. Давлатимиз раҳбарининг бевосита ташаббуслари билан "Чашма" зиёратгоҳ-мажмуасининг кўркам қадамжога айлантирилганлиги сайёҳлар оқимини кўпайтириб, бугунги Нуротада Азим Тиллаев орзу қилган шаҳар тимсолини кўриш мумкин. Туманнинг иқтисодий-ижтимоий ривожлантириш ишларидаги фаолиятини қадрлаймиз.\nИшонч – кишига масъулият юклайди. Азим Тиллаев Қўшробот, Нарпай туманларига раҳбарлиги чоғида ҳам ижтимоий объектлар қуриш, мактаб, мактабгача таълим муассасаси, шифохоналар қуриш ишига алоҳида аҳамият берди. У доимо маънавий-маърифий ишларнинг бошида туриб, халқ кўнглига йўл топди. Айниқса, қишлоқ хўжалиги ривожига муносиб улуш қўшган раҳбарлардан бири эди. Иштихон туманига раҳбарлик қилган пайтларида Зарбанд, Жўш, Лангар, Зармитон сингари қишлоқлар аҳолиси учун янги йўллар қуриш, автобус хизмати ташкил этиш каби эзга ишларга бош бўлди. Айниқса, Зарбанд мармар карьери ишга тушгач, олинадиган қимматбаҳо мармарлар сайқалланиб, республикамизнинг каттагина қурилишларида ишлатилди. Иштихон туман марказини обод қилишдаги хизматларини алоҳида таъкидлаш лозим...\n1981 йил. Азим ака Нарпай туманида ишлаган вақтлар... Пахта йиғим-терим вақтлари жуда қаттиқ чеклашлар ва тақиқлар авж олган. “Ҳамма пахта йиғим-теримига!” шиори туман марказларига илинган. Дўконлар, деҳқон бозорлари, маиший хизмат курсатувчи уйлар ёпилган . Шундай бўлишига қарамай, Азим Тиллаев бунинг ҳам ечимини топганди. Оқтош шаҳрида кечки пайт пахта терими тугагач, бозорлару маиший хизмат уйлар ҳар доимгидай халқ хизматида бўлган. Пахта режаси ҳам ўз вақтида бажарилган, аҳоли ҳам ҳукуматдан норози бўлмаган. Нарпай тумани вилоятдаги энг нуфузли ҳудудлардан бири эди, чунки бу манзилда корхоналар ҳамда қишлоқ хўжалиги самарадорлиги юқори эди. Бунда Азим Тиллаевнинг ҳиссаси катта. Унинг фидойилиги ва жонкуярлиги сабаб, ҳозиргача кўптармоқли бозори “Азим ота” номи билан халқ тилида қолган.\n1983–1989 йилларда Ўзбекистонда бошланган "Пахта иши", "Ўзбеклар иши" кўплар қатори Азим Тиллаевлар оиласини ҳам четлаб ўтмади. 1988 йилда Иштихон туманига раҳбарлик чоғида Азим Тиллаевни Гдлян ва Ивановлар уч йил давомидаги тергови жараёнида унга нисбатан айб топилмаганлиги учун тергов иши тўхтатилиб, ўз ишини давом эттириши ҳақида қарор чиқди.\n"Эл-юрт ҳурмати" ордени ҳамда "Шуҳрат" медали соҳиби, Ғозғон сангтарошлик мактабининг асосчиларидан бири бўлган уста сангтарош Тоҳир ҳожи Раҳимовнинг таъкидлашича, Азим Тиллаев жуда самимий, ишбилармон, ишда чаққон бўлиши билан бирга ўз соҳасининг малакали мутахассиси бўлганлигини кўп бора эшитганман. Ҳузурига бирор юмуш билан борган кишининг ишини битказиб, хурсанд қилиб кузатаркан. Энг асосийси – одамларга меҳрибонлиги билан кишилар қалбида қолган.\nИнсон ўз ҳаётлик даврида кўпгина эзгу ишларга бош бўлиб, халқ орасида иззат-эътибор топади. Бугунги кунда устоз ишининг давомчилари кўпчиликни ташкил этади.\nАзим Тиллаев катта оиланинг раҳнамоси эди. Немис тили ва адабиёти фани ўқитувчиси сифатида ёш авлод камолоти йўлида меҳнат қилиб, айни пайтда кексалик гаштини сураётган рафиқаси Лолахон ая Тиллаева билан 6 нафар фарзандни жамиятимизга мос қилиб тарбиялаган Азим Тилланинг сифатлари ҳақида яна ҳам кўп ва хўп гапириш мумкин. Тўнғич фарзанди Дилрабо юрист, Марҳабо эса шифокор. Дилором билан Нилуфарлар оналари сингари ўқитувчилик касбини танлашди. Шахноза банк ходими бўлса, Отабек Тиллаев тадбиркор сифатида эл ишига камарбаста бўлаётир. Агар Азим Тиллаев ҳаёт бўлганларида 2020 йилнинг 20 ноябрида 80 ёшни қаршиларди. Фарзандлари, невара-чеваралари атрофида айни кексалик гаштини суриб, уларга маслаҳатчи бўлаётган бир пайтда бу азиз инсонни шафқатсиз ўлим бевақт орамиздан кетди. Унинг 1999 йил 1 июлда 59 ёшида вафот этганлиги қалбларни зарзага солди. Ундан яхши фазилатлар, шогирдлар қолди. Нуротада тамал тошини қўйиб, қишлоқ хўжалиги, хусусан, жамоат чорвачилиги ривожига муносиб ҳисса қўшган Азим Тиллаев ва у билан бирга ишлаган эл суйган инсонларнинг эзгу ишлари кўпчиликка ўрнак бўла олади.\nХалқимизда меҳнат қилган элда азиз, деган ҳикмат бор. Азим Абдураҳмонович ҳам кўпгина савоб ишларга бош бўлиб, эл дастурхони тўкин бўлишида муносиб улуш қўшган ватандошларимиздан эди. Муборак 80 ёшини нишонлаётган фарзандлари, яқинлари, шогирдлари томонидан бу азиз инсоннинг пок руҳини яна бир карра эсга олдик. Зеро, яхшилар ўлмайди. Уларнинг қилган эзгу-амаллари қалбларда абадий яшайди. Азим Тиллаев, Сиз ўлмагансиз, қалбларда яшаяпсиз. Сизнинг эзгу ишларингизни фарзандларингиз, шогирдларингиз давом эттирмоқда.\nAdmin. Жойлаштирган санаси: 6-04-2021, 15:45\nАсосий сахифа » "Фаровон юрт" газетаси » КАТТАҚЎРҒОННИНГ ЗАБАРДАСТ ОЛИМИ ЭДИ


Анхор оқшоми: 15 январ янгиликлари / Янгиликлар, фикрлар, воқеалар | Ўзбекистон\n15 янвuary 2019 328 0\nАнхор оқшоми: 15 январ янгиликлари\nFacebook, VK ва Youtube VPNсиз ишлай бошлади. 4 ойдан буён мамлакатимиз ҳудудида уларга тўғридан-тўғри киришни имкони йўқ эди. Айрим фойдаланувчилар ҳанузгача сервис хизматларига киришга оид муаммолар мавжудлигини қайд этишмоқда. Тармоқдагилар сервис хизматлари ишларининг қайта ишлаб кетиши Президент Шавкат Мирзиёевнинг Германияга бўладиган сафари билан боғлиқ деган фикрни билдирмоқда.\n“Ўзбекистон 24” телеканали репортёрларини Тошкентдаги Экопаркка қўйишмади. Бу боғда журналистлар йўловчилардан Экологик партия тузилгани хусусида интервью олиш ниятида бўлганлар. Парк қўриқчиси улардан ёзма шаклдаги рухсатнома кўрсатишларини сўраган. Телеканал журналисти Фозил Жабборов ўз постида “Журналистлик фаолиятини ҳимоя қилиш тўғрисида”ги қонунга мувофиқ оғзаки талаб ҳам расмий ҳисобланишини қайд этган.\nАндижонда вилоят ИИБнинг бир неча мансабдор шахслари ҳибсга олинган. Бош прокуратура уларга қарши жиноий иш қўзғатилганини маълум қилди. Уларга, хусусан, ваколатларини ошириш ёки ўз лавозим ваколатларини суистеъмол қилиш ҳамда ноқонуний ушлаб туриш ёки қамоққа олиш каби моддалар бўйича айбловлар қўйилган. “Озодлик” радиоси маълумотларига кўра, улар Президент Шавкат Мирзиёев аралашувидан сўнг ҳибсга олинган ва яна улар ишбилармонларни қийноққа солинганликда гумон қилинмоқда.\nМарказий Осиё мамлакатлари Президентлари апрель ойида Тошкентда учрашишлари кутилмоқда. Бу Ўзбекистон ташаббусига кўра давлат раҳбарларининг иккинчи консультатив учрашуви бўлади. Биринчи учрашув ўтган йили Наврўз байрами арафасида Остона шаҳрида ўтказилганди.\nКуни кеча Берлинда умумий қиймати 4 миллиард долларлик битимлар имзоланди. Бу воқеа Ўзбекистон-Германия форуми доирасида рўй берди. Лойиҳалар қишлоқ хўжалиги, соғлиқни сақлаш, нефть-кимё ва энергетика соҳаларида амалга оширилади.\nЎзбекистон Президенти Шавкат Мирзиёев «Жабрланувчиларни, гувоҳларни ва жиноят процессининг бошқа иштирокчиларини ҳимоя қилиш тўғрисида»ги қонунни имзолади. Ҳужжатга мувофиқ, ҳимоя қилишни таъминлаш тўғрисидаги қарор жиноят ишини юритаётган, терговга қадар текширувни амалга ошираётган, суриштирув, дастлабки тергов органлари ва суд томонидан қабул қилинади. Гувоҳларни ҳимоя қилишни молиялаштириш Давлат бюджети маблағлари ҳисобидан амалга оширилади.


ЯНГИЧА ЁНДАШУВ: БУЙРУҚБОЗЛИК КАМАЙСА, ТАДБИРКОРЛИК КУЧАЯДИ - Андижоннома\nЯНГИЧА ЁНДАШУВ: БУЙРУҚБОЗЛИК КАМАЙСА, ТАДБИРКОРЛИК КУЧАЯДИ\n- дейди судья Бегзодбек Сотволдиев\nҲозир идорада ўтириб ишлайдиган давр эмас. Одамлар муаммоларини кўтариб давлат идораларига келиши кўпдан-кўп қийинчиликларни юзага келтираётган эди. Қўрғонтепа туманлараро иқтисодий суди раиси Бегзодбек Сотволдиев бевосита меҳнат жамоаларига бориб, кун тартибида турган масалаларни ўрганишга қарор қилди.\nШундай мулоқот Хонобод шаҳри давлат солиқ инспекциясида бўлди. Тадбиркорлар, солиқ тизими мутахассислари иштирокида битта муҳим масала кўндаланг қўйилди. Маълумки, 2017-2021 йилларда Ўзбекистон Республикасини ривожлантиришнинг бешта устувор йўналишлари бўйича Ҳаракатлар стратегиясида иқтисодиётда давлат иштирокини камайтириш вазифаси қўйилган эди. Бу борада бугун қандай иш ташкил этиляпти?\nСуд раиси хусусий мулк ҳуқуқини ҳимоя қилиш орқали рақобат муҳитини шакллантириш, акциядорлик жамиятларининг очиқлигини таъминлаш энг тўғри йўл эканлигини, буйруқбозликка барҳам беришини таъкидлади. Қарс икки қўлдан чиқади. Бугунги тадбиркор берилаётган имконият ва имтиёзларга яраша ўз бурчини ҳам чуқур англаяптими?\n"Хонобод таъминот савдо" масъулияти чекланган жамиятида солиқлар ва бошқа мажбурий тўловлардан 312 миллион 618 минг 500 сўм қарздорлик аниқланди. Шунингдек, "Гидроэнерго" МЧЖнинг қарздорлиги салкам 51 миллион сўмга етган. Солиқларни ўз вақтида тўламаслик давлат бюджетига зарар келтиряпти, боқимандаликни оширяпти. Иқтисодиётда давлат иштирокини камайтириш юзасидан масалага фақат бир томонлама қарамаслик керак.\nМулоқотда жиноят қуроли ёки маъмурий ҳуқуқбузарлик предмети сифатида мулкдан фойдаланишда мулкдорнинг айби бўлмаган ҳолларда мулкни олиб қўйиш ва мусодара қилиш тақиқланганлиги тилга олинди. Бу ҳам тадбиркорликни ривожлантириш учун берилган эркинлик. Ортиқча кўрсатмалар ҳамда ишбилармонлик йўлидаги тўсиқ ва чекловларнинг бартараф этилиши ҳалолликни тақозо этади.\nКўриб турибмизки, ҳозир сайёр суд тажрибаси ислоҳотлар жараёнида муваффақиятли қўлланиляпти. Эндиликда судьяларнинг меҳнат жамоаларида аҳоли турли қатламлари билан бевосита мулоқот ўтказиш амалиёти ҳамўз самараларини бериши шубҳасиз.\nХонобод шаҳри солиқ инспекцияси ходими.


ЎЗБЕКИСТОН РЕСПУБЛИКАСИ ОЛИЙ СУДИЎЗБЕКИСТОН РЕСПУБЛИКАСИ ОЛИЙ МАЖЛИСИ СЕНАТИНИНГ БЕШИНЧИ ЯЛПИ МАЖЛИСИ ТЎҒРИСИДА АХБОРОТ from\n2020 йил 19 июнь куни Тошкент шаҳрида Ўзбекистон Республикаси Олий Мажлиси Сенатининг бешинчи ялпи мажлиси бўлиб ўтди.\nВидеоконференцалоқа тарзида ўтказилган ялпи мажлисда ҳукумат аъзолари, вазирлик ва идоралар раҳбарлари, оммавий ахборот воситалари вакиллари иштирок этди.\nЯлпи мажлисни Ўзбекистон Республикаси Олий Мажлиси Сенати Раиси Танзила Норбоева олиб борди.\nСенат аъзолари томонидан 16 та масала, шу жумладан, 9 та қонун кўриб чиқилган ялпи мажлис иши парламент юқори палатасининг веб-сайти ва ижтимоий тармоқлардаги расмий саҳифалари орқали ҳамда “Узрепорт” телеканалида тўғридан-тўғри жонли эфирда намойиш этилди.\nДаставвал “Инновацион фаолият тўғрисида”ги Ўзбекистон Республикаси Қонуни сенаторлар томонидан муҳокама қилинди.\nҚайд этилганидек, ҳозирги вақтда илмий ишланмаларни амалиётга татбиқ этиш, янги ишланмаларни ривожлантириш, уларнинг ижобий самарага эришиши орқали иқтисодиёт тармоқлари ва ижтимоий соҳани инновацион ривожлантириш, инновация ва инновацион фаолият соҳасидаги тушунчаларни тартибга солувчи ягона қонун ҳужжати мавжуд эмас эди.\nМазкур ҳужжат “Илм-фан ва илмий фаолият тўғрисида”ги Қонуннинг мантиқий давоми бўлиб, илм-фан ва ишлаб чиқаришнинг узвий боғлиқлигини таъминлайди. Жумладан, инновацион маҳсулотлар ва хизматларни яратиш ҳамда қўллаш учун қулай муҳитни шакллантириш, инновацияларни жорий этишдан манфаатдорликнинг ташкилий-ҳуқуқий тизимини такомиллаштириш, инновацион инфратузилмани ривожлантириш ҳамда инновацион тадбиркорликни қўллаб-қувватлаш орқали инновацион фаолият соҳаси ривожлантирилади.\nҚонунда инновация ва инновацион фаолият соҳасидаги ҳуқуқий, иқтисодий ва ташкилий муносабатлар тартибга солинади. Хусусан, бугунги кунда бор салоҳиятини намоён этиш, янги ғоя ва ишланмалари билан жамият ривожига ҳисса қўшиш ниятида бўлган, баъзан ўз ишланмаларини ишлаб чиқаришга татбиқ этишда қийналаётган жисмоний ва юридик шахслар, жумладан, олимлар, тадбиркорлар, нодавлат нотижорат ташкилотлар, айниқса, шижоатли ёшлар учун ҳуқуқий асос бўлади.\nҚонунда инновация ва инновацион фаолиятга оид асосий тушунчалар, инновацион фаолиятнинг принциплари ва уни давлат томонидан тартибга солиш механизмлари белгиланмоқда.\nШу билан бирга, инновацион фаолиятга инвестицияларни жалб этишга кўмаклашиш, бу борада давлат-хусусий шерикликни ривожлантириш, кадрларни тайёрлаш, қайта тайёрлаш ва уларнинг малакасини ошириш ҳамда халқаро ҳамкорликни ривожлантириш давлат сиёсатининг асосий йўналишлари ҳисобланиши ҳам баён этилган.\nШундан сўнг “Энергиядан оқилона фойдаланиш тўғрисида”ги Ўзбекистон Республикаси Қонунига ўзгартиш ва қўшимчалар киритиш ҳақида”ги Қонун ҳам кўриб чиқилди.\nҚонун энергетика тармоқларида ҳосил қилинаётган электр ва иссиқлик энергияси, ёқилғи ва бошқа ноанъанавий энергия ресурсларидан иқтисодиёт тармоқлари ҳамда ижтимоий соҳада янада оқилона ва самарали фойдаланиш, қолаверса, энергия ресурслари истеъмолининг самарадорлиги ва замонавий энергия тежайдиган технологияларни жорий этиш хизматларини кўрсатишнинг ҳуқуқий асосларини такомиллаштириш мақсадларини ўзида акс эттирган.\nШу билан бирга, Қонунда энергия самарадорлиги кўрсаткичларига товарларнинг мувофиқлиги бўйича мажбурий сертификатланиши тўғрисидаги норма белгиланмоқда. Бунда мутасаддиларга энергия самарадорлигини ошириш ва ёқилғи-энергетика ресурсларини тежаш кўрсаткичларини аниқлаш методикасини ҳамда мақсадли кўрсаткичларини тасдиқлаш, энергиядан оқилона фойдаланиш ва энергия самарадорлигини ошириш юзасидан қонунчилик талабларига риоя этилиши бўйича давлат назорати тартибини белгилаш вазифалари юклатилмоқда.\nМазкур Қонуннинг қабул қилиниши энергия ресурслари харажатларини оптималлаштириш, энергия ресурслари истеъмоли самарадорлигининг тизимли мониторингини юритиш ҳамда аҳолининг реал даромадларини оширишга хизмат қилади.\nСенат аъзолари ушбу Қонунни маъқуллади.\nСўнгра “Ов қилиш ва овчилик хўжалиги тўғрисида”ги Ўзбекистон Республикаси Қонуни кўриб чиқилди.\nҚайд этилганидек, бугунги кунда ов қилиш ва овчилик хўжалиги соҳасидаги муносабатлар ҳуқуқий жиҳатдан 10 дан ортиқ қонуности ҳужжат билан тартибга солинади.\nБу, ўз навбатида, ҳуқуқни қўллаш амалиётида турли қарама-қаршилик ва талқинлар, мураккабликларни келтириб чиқармоқда. Боз устига, соҳадаги давлат сиёсатининг асосий йўналишлари, ёввойи ҳайвонлар ҳолати устидан давлат мониторингини олиб боришнинг самарали тизими мавжуд эмаслиги ҳамда овчилар ва овчилик хўжаликларининг ҳуқуқ ва мажбуриятлари қонун ҳужжатларида аниқ белгиланмаганлиги овланадиган ҳайвон ресурсларининг ҳолатини аниқлашга тўсқинлик қилмоқда. Бу эса жониворлар популяцияси давлат мониторинги тизимининг ривожланишига, мамлакатимизда овланадиган ҳайвон турларининг сони ва овланиш ҳажмларини, уларнинг репродуктив ҳолатини ўрганишга халал бермоқда.\nЯна бир жиҳат, мамлакатимизда ов туризми имкониятларидан тўлиқ фойдаланиш, хусусан, хорижий сайёҳларни овчилик соҳасига жалб этиш орқали давлат бюджетига валюта тушумларини ошириш, ов ҳайвонларини етиштириш, тиклаш ва кўпайтириш орқали эса сарфланадиган харажатларни молиялаштириш имконияти юзага келади.\nМазкур “Ов қилиш ва овчилик хўжалиги тўғрисида”ги Қонунда эса ушбу масалаларнинг ҳуқуқий ечимлари ўз аксини топган. Яъни Қонунда моддаларнинг тўғридан-тўғри амал қилишига эътибор қаратилган.\nЖумладан, ов қилиш ва овчилик хўжалиги соҳасидаги давлат cиёсатининг асосий йўналишлари белгиланган. Ёввойи ҳайвонларнинг сони ҳамда тутилган ёввойи ҳайвонларни ҳисобга олиш кимлар томонидан амалга оширилиши қайд этилган.\nШу билан бирга, ёввойи ҳайвонларнинг сонини тартибга солиш ҳамда ёввойи ҳайвонлар ўртасида инфекцион касалликлар тарқалишига қарши курашиш зарурати асосланган.\nҚонуннинг қабул қилиниши овчилик ресурсларидан оқилона фойдаланиш орқали атроф-муҳитни муҳофаза қилиш учун қулай шарт-шароитлар яратилишига хизмат қилади. Шунингдек, ёввойи ҳайвонлар ҳисобини юритиш, уларни кўпайтириш ва тутиш нормаларини тартибга солиш устидан давлат назоратини кучайтиришга, ов туризмининг ривожлантирилиши ҳамда ов хўжаликлари ҳолатининг яхшиланишида муҳим аҳамият касб этади.\nМазкур Қонунни маъқуллаш тўғрисида қарор қабул қилинди.\nШундай кейин “Фуқароларнинг жамоат тартибини сақлашда иштирок этиши тўғрисида”ги Ўзбекистон Республикаси Қонуни кўриб чиқилди.\nҚонуннинг аксарият нормалари реал ҳаётий муносабатларни тўғридан-тўғри тартибга солмаслиги, уларнинг асосий қисми тўлиқ ифодаланмаганлиги, белгиланган тадбирларнинг амалга ошириш механизмлари мавжуд эмаслиги алоҳида қайд этилди.\nХусусан, Қонуннинг 7-моддасида фуқаролар жамоат тартибини сақлашда иштирок этганда ҳуқуқбузарликлар профилактикасини бевосита амалга оширувчи органлар ва муассасалар билан ҳамкорлик қилиши белгиланган бўлса-да, Қонунда уларнинг ваколатлари, ҳуқуқ ва мажбуриятлари акс эттирилмаган.\nШу билан бирга, жамоат тартибини сақлашда иштирок этувчи шахсларнинг реестри ва уни юритувчи органлар фаолияти билан боғлиқ масалалар назарда тутилмаган ҳамда Қонуннинг 8-моддасида жамоат тартибини сақлашда фуқароларнинг иштирок этиши билан боғлиқ чекловлар тўлиқ кўрсатилмаган.\nШунингдек, Қонунда фуқароларнинг жамоат тартибини сақлашга кўмаклашиш мақсадида жамоат тузилмалари тузиш ва уларнинг фаолиятида қатнашиш, жамоат тартибини сақлашда якка тартибда ёки жамоа бўлиб иштирок этиш билан боғлиқ шакллар баён этилмаган.\nСенаторлар томонидан Қонуннинг айрим моддаларида фуқароларнинг бевосита ҳуқуқларига оид масалаларни очиб бермасдан, давлат органлари ёки қонун ҳужжатларида белгиланган тартибда амалга оширилиши белгилаб ўтилганлиги ҳамда тўғридан-тўғри амал қилиши лозим бўлган қонун нормаларининг қонуности ҳужжатлари билан тартибга солиниши ёки қонунда акс эттирилмаслиги тор доирадаги идора манфаатларини ва қисқа муддатли мақсадларни кўзлаши мумкинлиги қайд этилди.\nБундан ташқари, аксарият ҳолларда ижтимоий муносабатлар қонуности ҳужжатлари билан тартибга солиниши қонунларнинг мақоми кучсизланишига, тўғридан-тўғри амал қиладиган қонунларнинг йўқлигига, масалаларни комплекс ёндашмай тарқоқ ҳолда ҳал этишга олиб келади.\nҚонун нормаларини тўлиқ очиб бермаслик ва амалга ошириш механизмларини акс эттирмаслик ҳуқуқий зиддиятлар ҳамда суиистеъмолчиликларни келтириб чиқариши, бюрократик тартиб-таомилларни кучайтириши, қонунларни четлаб ўтишга қаратилган кўплаб қарорлар қабул қилинишига сабаб бўлиши мумкин.\nШу жиҳатдан сенаторлар томонидан Қонунни рад этиш тўғрисида қарор қабул қилинди.\nСўнгра “Геодезия ва картография фаолияти тўғрисида”ги Ўзбекистон Республикаси Қонуни муҳокама қилинди.\nТаъкидланганидек, бугунги кунда ижтимоий-иқтисодий ривожланиш жараёнлари барча йўналишлар қатори геодезия ва картография соҳасини ҳам замон талабларига мос равишда такомиллаштиришни тақозо этмоқда.\nЯнги таҳрирдаги мазкур Қонунда шу каби жиҳатлар эътиборга олинган.\nЖумладан, соҳага оид асосий тушунча ва тамойиллар, қолаверса, уни давлат томонидан тартибга солишга оид нормалар, ваколатли давлат органлари аниқ белгиланган.\nШу билан бирга, Қонунда геодезия ва картография ишларини лицензиялаш, рўйхатга олиш ва давлат ҳисобини юритиш, давлат картография-геодезия кадастри ва Ўзбекистон Республикаси картография-геодезия фондини юритиш ҳамда давлат геодезия назорати билан боғлиқ нормалар мустаҳкамлаб қўйилмоқда.\nУшбу Қонуннинг маъқулланиши геодезия ва картография фаолиятининг моҳияти, хусусан, сунъий йўлдош тизимларидан фойдаланишда ҳамда соҳага рақамли технологияларни кенг жорий этиш орқали тизимни янги босқичга олиб чиқишга хизмат қилади.\nБундан ташқари, геодезия ва картография фаолиятини амалга оширишда материаллар ва маълумотларнинг тўлиқлилиги ва ишончлилиги таъминланади. Энг муҳими, фойдаланувчиларга маълумотлар етказилиши соддалаштирилади.\nШунингдек, Қонундан ҳаволаки нормаларнинг чиқарилиши натижасида тадбиркорлик субъектларининг геодезия ва картография фаолияти билан шуғулланишида қулай шароит яратилади.\n“Ўзбекистон Республикасининг Жиноят-ижроия кодексига маҳкумларнинг ҳуқуқлари ва қонуний манфаатлари ишончли ҳимоя қилинишини таъминлашга қаратилган ўзгартиш ва қўшимчалар киритиш тўғрисида”ги Ўзбекистон Республикаси Қонуни ҳам муҳокама марказида бўлди.\nМазкур Қонунда киритилаётган ўзгартиш ва қўшимчалар маҳкумларнинг ҳуқуқлари ва қонуний манфаатларини ишончли ҳимоя қилишни назарда тутади.\nХусусан, вояга етмаган маҳкумларнинг ота-онаси ёки уларнинг ўрнини босувчи шахслар билан учрашувларида чекловлар бекор қилинмоқда.\nМаҳкума аёлларнинг вояга етмаган фарзандлари билан учрашувларининг алоҳида тартиби белгиланмоқда.\nБундан ташқари, маҳкума ҳомиладор аёллар ва боласи бор аёллар учун қўшимча ҳуқуқлар киритилмоқда. Яъни маҳкума аёлларга вояга етмаган болалари билан бир йил ичида тўрт марта муддати беш суткагача бўлган узоқ муддатли учрашув, шунингдек, манзилли колонияларда сақланаётганларга эса муассаса ҳудудидан ташқарида яшаш имконияти билан узоқ муддатли учрашувлар чекланмаган миқдорда берилмоқда.\nЯна бир жиҳат. Маҳкумларни жазо ўташи даврида адолатли мезонлар асосида рағбатлантириш чораларини қўллаш тартиби ҳамда рағбатлантириш чораларини қўллаш комиссиясининг иш фаолияти ва уларнинг аниқ вазифалари белгилаб берилмоқда.\nШунингдек, Қонун билан жазо муддатини ўташ давомида маҳкумларнинг шахсий хавфсизлигини таъминлашга қаратилган чоралар кенгайтирилмоқда. Маҳкумларнинг ҳуқуқ ва эркинликлари ҳамда қонуний манфаатларини ишончли ҳимоя қилиш мақсадида уларни тинтув қилиш вақтида жисмоний куч ва махсус воситалар асоссиз қўлланилишининг олди олинмоқда.\nҚонун билан Жиноят-ижроия кодексининг 76-моддаси тўлдирилиб, маҳкумларнинг илтимосига кўра учрашувлари ва телефон орқали сўзлашувларини кўпайтириш ҳамда видео-учрашувлар билан алмаштириш тизими жорий этилмоқда.\nХулоса ўрнида айтиш мумкинки, мазкур Қонун маҳкумларнинг ҳуқуқ ва эркинликларини кенгайтириш ҳамда қонуний манфаатларини ишончли ҳимоя қилиш, шунингдек, жазони ижро этиш тизимида шахсни ахлоқан тузатиш ва жамиятга ижтимоий мослашувини амалга оширишда муҳим аҳамият касб этади.\nСенаторлар ушбу Қонунни маъқуллади.\nСўнгра “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Ўзбекистон Республикаси Қонуни ҳам муҳокама қилинди.\nҚонун билан Ўзбекистон Республикасининг Жиноят кодекси, Маъмурий жавобгарлик тўғрисидаги кодекси, “Дори воситалари ва фармацевтика фаолияти тўғрисида”ги, “Оилавий тадбиркорлик тўғрисида”ги каби бир қатор қонунларга ўзгартиш ва қўшимчалар киритилмоқда.\nХусусан, Жиноят кодексининг сифатсиз ёки қалбакилаштирилган дори воситалари айланиши билан боғлиқ жиноий ҳаракатлар учун жавобгарлик кўрсатилган моддасига қўшимча киритилмоқда. Яъни таркибида кучли таъсир қилувчи моддалар мавжуд бўлган дори воситаларини рецепт бўйича чакана реализация қилиш тартибини бузганлик учун алоҳида жавобгарлик белгиланиб, айбдор беш йилгача озодликдан маҳрум қилиш билан жазоланиши назарда тутилмоқда.\nШу билан бирга, Маъмурий жавобгарлик тўғрисидаги кодексга ота-оналар ёки уларнинг ўрнини босувчи шахслар томонидан вояга етмаган болаларни тарбиялаш ва уларга таълим бериш борасидаги мажбуриятларни бажармаслик, шу жумладан, вояга етмаган болаларнинг маъмурий ҳуқуқбузарлик содир этишига олиб келса, айбдор базавий ҳисоблаш миқдорининг ўн бараваригача миқдорда жаримага тортилиши белгиланмоқда. Агар болаларнинг мажбурий умумий ўрта таълим, ўрта махсус, касб-ҳунар таълими олишига ота-оналар ёки уларнинг ўрнини босувчи шахслар томонидан тўсқинлик қилинса, БҲМнинг йигирма беш бараваригача миқдорда жарима белгиланиб, жавобгарлик кучайтирилмоқда.\nҚонуннинг қабул қилиниши аҳолининг ҳуқуқ ва эркинликларини ишончли ҳимоя қилиш ва ўз навбатида давлат органларининг ҳам бу борадаги масъулиятини янада оширишда муҳим аҳамият касб этади.\nШундан сўнг “2007 йил 27 июндан Шанхай ҳамкорлик ташкилотига аъзо давлатлар ўртасида ҳамкорликдаги ҳарбий ўқувларни ўтказиш тўғрисидаги Битимга қўшимчалар киритиш ҳақидаги Баённомани (Бишкек, 2019 йил 29 апрель) ратификация қилиш тўғрисида”ги Ўзбекистон Республикаси Қонуни ҳам муҳокама қилинди.\nҚайд этилганидек, мудофаа соҳасидаги сиёсатнинг очиқлиги ҳамда хавфсизлик ва мудофаа соҳасида бошқа хорижий мамлакатлар билан амалий муносабатларни ривожлантириш муҳим аҳамият касб этмоқда.\nХусусан, Қуролли Кучлар қўшинларининг жанговар ва тезкор тайёргарлик тизимини янада такомиллаштириш, ўқув машқлари фаоллигини, уларнинг самарадорлигини ошириш зарур вазифа ҳисобланади.\nУшбу Қонуннинг қабул қилиниши ШҲТга аъзо давлатлар ўртасида ҳарбий-техникавий соҳадаги ўзаро манфаатли ҳамкорликни янада чуқурлаштириш, томонларнинг ҳарбий хавфсизлигини таъминлаш, ўз Қуролли Кучларининг ҳарбий салоҳиятини мустаҳкамлаш, ҳарбий кадрлар тайёрлаш, ҳарбий-техник ҳамкорлик бўйича қўшма тадбирларни амалга ошириш мақсадларига хизмат қилади.\nШу билан бирга, Баённома ШҲТ аъзоси бўлган исталган давлат унга қўшилиши учун очиқлиги, қўшилган давлат учун ушбу Битим депозитарий томонидан қўшилиш ҳақида ҳужжат олинган санадан бошлаб 30 кун ичида кучга кириши каби янги ўзгартишларни ўз ичига олган.\nСенат аъзолари ушбу Қонунни маъқуллаш тўғрисида қарор қабул қилди.\nСўнгра “Ўзбекистон Республикасининг Бўғувчи, заҳарли ёки бошқа шу каби газлар ва бактериологик воситаларнинг урушда қўлланилишини тақиқлаш тўғрисидаги Протоколга (Женева, 1925 йил 17 июнь) қўшилиши ҳақида”ги Ўзбекистон Республикаси Қонуни кўриб чиқилди.\nУшбу Протокол 1972 йилнинг 10 апрель куни Москва, Лондон ва Вашингтон шаҳарларида имзоланган бактериологик (биологик) ва токсик қуроллар захирасини йиғиш, ишлаб чиқиш ва ишлаб чиқаришни тақиқлаш ва уларни йўқ қилиш тўғрисидаги Конвенция талабларини мустаҳкамловчи ҳамда тўлдирувчи ҳужжат ҳисобланади.\nБугунги кунда ушбу Женева протоколига дунёнинг 142 та давлати, МДҲ мамлакатларидан Арманистон, Молдова, Россия, Тожикистон, Украина ҳамда Қирғизистон қўшилган.\nСенат аъзолари мазкур Қонуннинг қабул қилиниши республика мудофаа соҳасининг самарали тизимини таъминлаш ҳамда уни ривожлантиришда алоҳида ўрин эгаллашини, қолаверса, Ўзбекистоннинг халқаро ҳамжамиятнинг тенг ҳуқуқли аъзоси бўлиши йўлидаги навбатдаги муҳим қадам эканлигини таъкидлади.\nШунингдек, мазкур Протоколга қўшилиш Ўзбекистон Республикасининг мудофаа соҳасидаги миллий қонунчилик меъёрларига мос келиши ҳамда қонунлар билан муомалага киритилган халқаро шартномалар талабларига зид келмаслиги қайд этилди.\nШундан сўнг адлия вазирининг 2019 йилда ҳуқуқий тарғибот ва маърифат соҳасида амалга оширилган ишлар юзасидан ахбороти ҳам эшитилди.\nТаъкидланганидек, ўтган йилда Вазирлик томонидан 530 мингга яқин тарғибот тадбирлари ташкил этилган ва давлат органлари томонидан уйма-уй юриб, тегишли муаммоларни аниқлаган ҳолда фуқароларга ҳуқуқий тушунтиришлар берилган.\nЎзбекистон Республикаси Президентининг “Жамиятда ҳуқуқий онг ва ҳуқуқий маданиятни юксалтириш тизимини тубдан такомиллаштириш тўғрисида”ги Фармони билан тасдиқланган Жамиятда ҳуқуқий маданиятни юксалтириш концепцияси доирасида Адлия вазирлиги томонидан Интернет тармоғида аҳолининг ҳуқуқий саводхонлиги ва маданиятини оширишга хизмат қилувчи 5 та ҳуқуқий портал ишлаб чиқилган.\nЖумладан, бугунги кунда турли ҳаётий ҳолатлар бўйича ҳуқуқий ечим таклиф этиладиган ва давлат хизматлари кўрсатиш электрон тизими билан боғланадиган “Advice.uz” (e-maslahat.uz) ҳуқуқий портали ишга туширилган. Ундан 53 минг нафардан ортиқ шахслар фойдаланган.\nҚолаверса, ёш авлодларнинг ҳуқуқий билимини ошириб бориш, болаларни кичик ёшданоқ қонунга ҳурмат руҳида тарбиялаш мақсадида “bolahuquqlari.uz” сайти ва “test.adliya.uz” ҳуқуқий саводхонликни баҳолаш тизими яратилиб, улардан 16 минг нафарга яқин шахслар фойдаланган.\nШу билан бирга, мажлисда сенаторлар томонидан ҳуқуқий тарғибот соҳасида муайян камчиликлар, ўз ечимини кутаётган муаммоларга эътибор қаратилди. Қайд этилганидек, ҳуқуқий онг ва маданиятни юксалтиришда, энг аввало, ҳуқуқий таълим-тарбия борасидаги ишлар тизимли ва узвий олиб борилмаяпти, бу борада таъсирчан механизм мавжуд эмас.\nБундан ташқари, жамиятда манзилли ҳуқуқий тарғибот тадбирларини ташкил этиш ва амалга ошириш ишларини етарли даражада, деб бўлмайди. Аксарият давлат органлари раҳбарлари томонидан фаол иштироки таъминланмаяпти, бу борада юқори натижадорлик ва самарадорлик кўзга ташланмаяпти. Оқибатда қонун бузилиши ҳолатларига йўл қўйилмоқда.\nМактабгача таълим ташкилотларида болалар учун ҳар ҳафталик ҳуқуқ ва мажбуриятлар куни, умумтаълим мактаблари юқори синфлари учун ҳуқуқ асослари ҳамда тарбия фанлари ҳафтасига 1 соатдан ўқитилиши, олий таълим муассасалари ўқув режаларида тегишли маънавият фани 78 соат ўқитилиши белгиланган бўлса-да, уларнинг илмий изланишлар ва тўпланган тажрибага асосланганлиги ҳамда самарадорлиги етарли даражада эмас.\n2019 йилда вояга етмаганлар томонидан мамлакатимизда 739 та жиноят содир этилган. 2018 йилга нисбатан 19,9 фоизга камайган бўлса-да, бу кўрсаткич ханузгача баландлигича қолмоқда. Айниқса, жиноят содир қилган 818 нафар вояга етмаган шахснинг 694 нафари мактаб ўқувчилари эканлиги салбий ҳолатдир.\nЯна бир жиҳат. Ҳуқуқий тарғибот ишлари таъсирчан олиб борилиши йўлга қўйилмаганлиги оқибатида давлат органлари томонидан қонун ҳужжатларига мувофиқ бўлмаган қарорлар қабул қилиш амалиёти ҳамон учрамоқда.\nШунингдек, мажлисда давлат органлари томонидан ҳуқуқий тарғибот тадбирлари инновацион усуллари, шу жумладан, веб-технологияларидан етарли фойдаланилмаганлиги танқид қилинди ва бу борада кўрсатмалар берилди.\nМазкур масала юзасидан Сенатнинг тегишли қарори қабул қилинди.\nСўнгра Самарқанд вилояти ҳокимининг ҳудудларни ривожлантириш ҳамда халқ депутатлари маҳаллий Кенгашлари фаолияти ҳақидаги ҳисоботи эшитилди.\nҚайд этилганидек, Олий Мажлис Сенатининг Ишчи гуруҳи томонидан вилоятни комплекс ривожлантириш борасида амалга оширилаётган ишлар ўрганилган. Мажлисда ўрганиш якунлари ҳам атрофлича кўриб чиқилди.\nТаъкидланганидек, вилоятни ривожлантириш ва бу жараёнда халқ депутатлари маҳаллий Кенгашлари салоҳиятидан фойдаланиш борасида муайян ишлар олиб борилган.\nЎзбекистон Республикаси Президентининг Самарқанд вилоятига 6 маротаба амалга оширган ташрифи давомида берилган топшириқлар ижроси доирасида 450 дан ортиқ лойиҳалар тасдиқланиб, уларнинг ижроси таъминланмоқда.\nВилоятда 2019 йилда ялпи ҳудудий маҳсулот ҳажми 37 триллион 594 миллиард сўмни ташкил этган. Режадаги 40 мингта ўрнига 45 мингта янги иш ўрни яратилган, вилоятда бугунги кунда қарийб 48 мингта кичик бизнес субъекти фаолият олиб бормоқда.\nМаълумки, Самарқанд – жаҳон туризм марказларидан бири. Ҳудудда бу борада рўёбга чиқарилган салмоқли ишлар натижасида 2019 йилда вилоятга 560 минг нафардан зиёд хорижий сайёҳлар ташриф буюриб, ушбу кўрсаткич 2018 йилга нисбатан 1,6 баробар ўсишига эришилган.\nАҳолига сифатли тиббий хизмат кўрсатиш мақсадида соғлиқни сақлаш муассасалари 10,3 миллиард сўмлик замонавий тиббий асбоб-ускуналар билан таъминланган, тез тиббий ёрдам автомашиналари сони 115 тадан 260 тага етказилган. Сўнгги уч йилда вилоятда хусусий тиббиёт муассасалари сони 37 тадан 376 тага етган, яъни 10 баробар ортган.\nЎзбекистон Республикаси Президенти томонидан илгари сурилган бешта муҳим ташаббус доирасида вилоятда 2019 йил давомида 7 мингга яқин турли тадбирлар ўтказилиб, уларга 1,6 миллион нафардан зиёд ёшлар жалб қилинган.\nШунингдек, халқ депутатлари маҳаллий Кенгашлар сессияларида маҳаллий ҳокимият органлари раҳбарларининг ҳисобот ва ахборотлари эшитиб борилган. Маҳаллий депутатлар томонидан аҳоли билан бевосита мулоқот олиб бориш жараёнида, уларнинг мурожаатлари билан ишлаш давомида кўтарилган муаммоларни ҳал этишга қаратилган депутатлик сўровлари юборилган ва ижроси назорат қилиб борилган.\nМажлисда вилоятни ривожлантиришга салбий таъсир кўрсатаётган айрим муаммо ва камчиликлар борлигига урғу берилди.\nЖумладан, 2019 йилда вилоятдаги маданият марказларида бажарилиши лозим бўлган қурилиш ишлари тўлиқ олиб борилмаган. Масалан, Булунғур ва Пастдарғом туманларидаги маданият марказларида қурилиш ишлари якунланмаган бўлса, Каттақўрғон ва Жомбой туманларида бу борадаги ишлар бошланмаган.\nВилоятга бириктирилган Хитой, Туркия, Греция, Испания давлатларидаги элчихоналар томонидан таклиф этилган қиймати 1 триллион 540 миллиард сўмлик 10 та лойиҳани амалга ошириш муддати кечикмоқда.\nҚиймати 2 триллион 385 миллиард сўмлик 16 та лойиҳа бўйича ишлар бошланмаган.\nУмумтаълим мактабларини спорт анжомлари билан мунтазам таъминлаш тизими йўлга қўйилмагани боис вилоятдаги аксар мактабларга охирги марта 2016-2017 йилларда спорт жиҳозлари етказиб берилган. Яна бир жиҳат, ҳудуддаги мактабларда фаолият олиб бораётган 2 минг 164 нафар психологнинг 1 минг 340 нафари, яъни 62 фоизи ихтисосликка эга эмас.\nБундан ташқари, аҳолини ичимлик суви, электр энергияси ва табиий (суюлтирилган) газ билан тўлиқ ва узлуксиз таъминлаш борасида муаммолар мавжуд. Хусусан, электр тармоқларининг айрим қисмлари фойдаланиш учун яроқсиз ҳолга келиб қолган. Газ қувурларини мукаммал таъмирлаш бўйича 2019 йилга белгиланган режа бажарилмаган.\nВилоятнинг ички йўллари таъмирталаб аҳволда.\nМажлисда ҳудудни ўрганиш якунлари халқ депутатлари вилоят Кенгашининг 2020 йил 22 майдаги сессиясида муҳокама этилганлиги, унда вилоят даражасидаги муаммоларни ҳал этиш бўйича “Йўл харитаси”, қолаверса, вилоят Кенгаши фаолиятини “намунали Кенгаш” сифатида йўлга қўйиш бўйича чора-тадбирлар режаси тасдиқланганлиги қайд этилди.\nШунингдек, мавжуд камчиликларни бартараф этиш бўйича кечиктириб бўлмас чора-тадбирлар кўриш зарурлиги таъкидланди. Бу борада мутасадди вазирлик ва идоралар раҳбарларининг ахборотлари эшитилди.\nМажлисда мазкур масала юзасидан тегишли қарор қабул қилиниб, вилоятда ечимини кутиб турган республика даражасидаги муаммоларни бартараф этиш бўйича “Йўл харитаси” тасдиқланди. Уларнинг ижроси устидан сенаторлик назоратини йўлга қўйиш белгиланди.\nШундан кейин Сенат аъзолари томонидан Вазирлар Маҳкамасига йўл ҳаракати хавфсизлигини таъминлаш ва соҳага оид қонун ҳужжатларининг ижро этилиши ҳолати юзасидан парламент сўрови юбориш масаласи кўриб чиқилди.\nАвтомобиль йўлларида йўловчилар хавфсизлигини таъминлаш юзасидан таъсирчан назорат тўлиқ ва самарали ўрнатилмаганлиги оқибатида биргина 2019 йилда мамлакат бўйича жами 6 миллиондан ортиқ йўл ҳаракати қоидабузарлиги қайд этилган. Оқибатда 8 588 та йўл-транспорт ҳодисаси содир этилиб, уларда 7 943 нафар фуқаро жароҳатланган ва 2 096 нафар шахс ҳалок бўлган.\n2020 йилнинг биринчи чорагида эса 1 229 та йўл-транспорт ҳодисаси оқибатида 376 нафар фуқаро вафот этган.\nТаҳлилларга кўра, қоидабузарликларни автоматик аниқлайдиган фото ва видео мосламалар, шунингдек, онлайн режимида ишловчи фото радарлар ўрнатиш билан боғлиқ ишлар суст олиб борилмоқда. Бундан ташқари, автомобиль йўлларида йўл ҳаракатини ахборотлар билан таъминлаш, йўл бўйидаги инфратузилмани халқаро стандартлар талабларига мувофиқ ривожлантириш билан боғлиқ кўплаб масалаларга лозим даражада эътибор қаратилмаган.\nУмумтаълим мактабларида ўқувчиларга йўл ҳаракати қоидаларини ўргатиш ишлари ҳам талаб даражасида эмаслиги оқибатида 2019 йилда болалар билан боғлиқ 1 309 та йўл-транспорт ҳодисаси содир этилган.\nУларда 1 147 нафар бола жароҳатланган ва 193 нафар бола ҳалок бўлган.\nМажлисда сенаторлар томонидан шу каби камчилик ва муаммоларни бартараф этиш мақсадида Вазирлар Маҳкамасининг 2015 йил 24 декабрдаги 370-сонли қарори билан тасдиқланган янги таҳрирдаги Йўл ҳаракати қоидаларини ҳам такомиллаштириш кераклиги, мамлакатимизда ҳайдовчиларни тайёрлаш ва улардан имтиҳон олиш тартиби билан боғлиқ муаммолар кўплаб фуқароларимиз томонидан ҳақли эътирозларга сабаб бўлаётганлиги ҳам таъкидланди.\nСенат аъзолари йўл ҳаракати хавфсизлигини таъминлаш ва соҳага оид қонун ҳужжатларининг ижро этилиши ҳолати юзасидан Вазирлар Маҳкамасига парламент сўрови юбориш тўғрисида қарор қабул қилди.\nШундан сўнг Вазирлар Маҳкамасига чиқиндилар билан боғлиқ масалаларда вужудга келган муаммолар ва уларнинг аҳоли саломатлигига таъсири юзасидан парламент сўрови юбориш тўғрисидаги масала кўриб чиқилди.\nҚайд этилганидек, Сенатнинг Аграр, сув хўжалиги масалалари ва экология қўмитаси томонидан жорий йилнинг июнь ойида ўтказилган “Чиқиндилар тўғрисида”ги Қонуннинг жойларда ижро этилиши ҳолатини ўрганиш жараёнида соҳада зудлик билан ҳал қилиниши лозим бўлган қатор муаммолар мавжудлиги аниқланган.\nХусусан, масъул давлат органлари томонидан атроф-муҳитни асраб- авайлаш, чиқиндиларни олиб чиқиб кетиш, уларни қайта ишлаш, чиқинди полигонларини санитария талаблари асосида ташкил қилиш ишлари етарлича мувофиқлаштириб борилмаган. Чиқиндиларни саралаш, тўплаш, зарарсизлантириш ва утилизация қилиш тўғри ташкил этилмаган.\nБундан ташқари, ҳосил бўлаётган саноат ва қурилиш чиқиндиларини ҳисоб-китоб қилиш ишлари, яъни тўплаш, жойлаштириш ва қайта ишлаш тизими бугунги кун талабларига мутлақо жавоб бермайди. Жумладан, ҳар йили республикамизда 35 миллион кубометрга яқин маиший, 100 миллион тоннадан ортиқ саноат чиқиндиси ҳосил бўлади. Унинг 10 фоизи ҳам қайта ишланмайди.\nУшбу йўналишда замонавий бошқарув шакллари ва усуллари етарлича жорий этилмаганлиги қайта ишлаш корхоналаридан самарали фойдаланиш имконини бермаяпти.\nШунингдек, ўрганиш жараёнида республикамизда фойдаланиб келинаётган 195 та қаттиқ маиший чиқинди полигонининг ҳолати ҳам таҳлил қилинди. Натижада қаттиқ маиший чиқинди полигонларидан фойдаланиш борасида қатор муаммолар мавжудлиги ва чиқинди билан боғлиқ ишларни амалга ошириш соҳасидаги махсус ваколатли давлат органлари томонидан тегишли чоралар кўрилмагани маълум бўлди. Бу эса, ўз навбатида, ушбу ҳудудларда яшовчи аҳоли орасида турли юқумли касалликларни келтириб чиқариши мумкин.\nШунга асосан ушбу масала юзасидан Ўзбекистон Республикаси Вазирлар Маҳкамасига парламент сўрови юбориш тўғрисида Сенатнинг тегишли қарори қабул қилинди.\nПарламент юқори палатаси аъзолари бешинчи ялпи мажлисда Истиқболли туризм йўналишида Ўзбекистон халқаро имижини ошириш чоралари тўғрисида Ўзбекистон Республикаси Вазирлар Маҳкамасига юборилган парламент сўрови натижалари кўриб чиқилди.\nБундан ташқари, Ўзбекистон Республикасининг Исроил давлатидаги Фавқулодда ва мухтор элчиси лавозимига тайинлаш тўғрисидаги масала ҳам кўриб чиқилди.\nШунингдек, Олий Мажлис Сенати Кенгашининг қарорлари ҳам тасдиқланди.\nШу билан Ўзбекистон Республикаси Олий Мажлиси Сенатининг бешинчи ялпи мажлиси ўз ишини якунлади.\nмехмонлар – 121\nботлар – 12\nЯнгиликлар архиви Oyni tanlash Iyul 2021 Iyun 2021 May 2021 Aprel 2021 Mart 2021 Fevral 2021 Yanvar 2021 Dekabr 2020 Noyabr 2020 Oktabr 2020 Sentabr 2020 Avgust 2020 Iyul 2020 Iyun 2020 May 2020 Mart 2020 Fevral 2020 Yanvar 2020 Dekabr 2019 Noyabr 2019 Oktabr 2019 Sentabr 2019 Avgust 2019 Iyul 2019 Iyun 2019 May 2019 Aprel 2019 Mart 2019 Fevral 2019 Yanvar 2019 Mart 2018


Қалбларни ёриштирган ой\nМуборак ойнинг ўн биринчи куни ҳам саррин шабада эсиб турди. Рўзадорлар кунни маза қилиб ўтказди. Ифторлик қилиб олган ҳамшаҳарларимиз ювиниб-тараниб, таҳоратларни янгилаб ўн иккинчи таровеҳни ўқиш ниятида масжидга ошиқмоқда.\nПойтахтимиз кўркига кўрк қўшиб турган “Минор” масжидининг деворлари оппоқ бўлгани боис уни баъзилар “Оқ масжид” деб айтади.\nМасжиднинг олдида туриб ҳар тарафдан келаётган одамларни кузатсангиз, улар худди шамга айланаётган парвонага ўхшайди. Ўзи мана шу ўхшашлик фақат ташқи кўринишда эмас, маънода ҳам бор. Шам парвоналарни ёруғлиги билан ўзига жалб этгани каби масжид ҳам қалбларга зиё улашади, ёритади. Хусусан, рамазон ойида, таровеҳ намозларида. Шунинг учун ҳам одамлар масжидга шошилади.\nАна азон чақирилди ва намозхонлар саф тортди. Аллоҳу акбар!..\nДругие материалы в этой категории: « Taraveh in the new mosque\t"Юнусобод Оқ-тепа" жоме масжидида таровиҳ лаҳзалари »